title: Deċiżjoni tal-Kunsill 2012/122/PESK tas- 27 ta’ Frar 2012 li temenda d-Deċiżjoni 2011/782/PESK dwar miżuri restrittivi kontra s-Sirja

text:
               28.2.2012

               MT

               Il-Ġurnal Uffiċjali tal-Unjoni Ewropea

               L 54/14

         DEĊIŻJONI TAL-KUNSILL 2012/122/PESK
   tas-27 ta’ Frar 2012
   li temenda d-Deċiżjoni 2011/782/PESK dwar miżuri restrittivi kontra s-Sirja
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
   Billi:

               (1)

               Fl-1 ta’ Diċembru 2011, il-Kunsill adotta d-Deċiżjoni 2011/782/PESK (1).

               (2)

               Fit-23 ta’ Jannar 2012, il-Kunsill tenna t-tħassib serju tiegħu dwar is-sitwazzjoni li qed tiddeterjora fis-Sirja u b’mod partikolari l-ksur mifrux u sistematiku tad-drittijiet tal-bniedem. F’konformità mad-dikjarazzjoni tal-Kunsill Ewropew tat-23 ta’ Ottubru 2011, il-Kunsill ikkonferma wkoll li l-Unjoni ser tkompli l-politika tagħha li timponi miżuri addizzjonali kontra r-reġim sakemm tkompli r-ripressjoni.

               (3)

               F’dan il-kuntest, għandhom jiġu imposti miżuri restrittivi kontra l-Bank Ċentrali tas-Sirja.

               (4)

               Barra minn hekk, għandhom ikunu pprojbiti l-bejgħ, ix-xiri, it-trasport u s-senserija ta’ deheb, metalli prezzjużi u djamanti, lil, minn jew għall-Gvern tas-Sirja.

               (5)

               Minbarra dan, aċċess għall-ajruporti tal-Istati Membri għal-tijiriet ta’ merkanzija operati minn trasportaturi Sirjani għandhom jiġu projbiti.

               (6)

               Addizzjonalment, għandhom jiġu inklużi persuni addizzjonali fil-lista ta’ persuni u entitajiet soġġetti għal miżuri restrittivi kif tinsab fl-Anness I tad-Deċiżjoni 2011/782/PESK.

               (7)

               Madanakollu, mhemmx aktar lok biex tinżamm persuna waħda fuq il-lista ta’ persuni u entitajiet soġġetti għal miżuri restrittivi kif stabbiliti fl-Anness I tad-Deċiżjoni 2011/782/PESK.

               (8)

               Id-Deċiżjoni 2011/782/PESK għandha tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   Id-Deċiżjoni 2011/782/PESK hija emendata kif ġej:

               (1)

               jiddaħħal l-artikolu li ġej:
               “Artikolu 8a
               Huma pprojbiti l-bejgħ, xiri, trasport jew senserija diretti jew indiretti ta’ deheb jew metalli prezzjużi, kif ukoll djamanti, lil, minn jew għall-Gvern tas-Sirja, il-korpi, korporazzjonijiet u aġenziji pubbliċi tiegħu, il-Bank Ċentrali tas-Sirja, kif ukoll lil, minn jew għal persuni u entitajiet li jaġixxu f’isimhom jew b’ordni mingħandhom, jew entitajiet li jappartjenu lilhom jew huma kkontrollati minnhom.
               L-Unjoni għandha tieħu l-miżuri meħtieġa sabiex tiddetermina l-elementi rilevanti li għandhom ikunu koperti b’din id-dispożizzjoni.”;

               (2)

               għandu jiddaħħal il-kapitolu li ġej:
               “KAPITOLU 2a

                  SETTUR TAT-TRASPORT

               Artikolu 17a
               Istati Membri, skont il-leġislazzjoni nazzjonali tagħhom u b’mod konsistenti mal-liġi internazzjonali, partikolarment ma ftehim internazzjonali relevanti dwar l-avjazzjoni ċivili, għandhom jieħdu l-miżuri meħtieġa biex jipprevjenu l-aċċess għall-ajruporti taħt il-ġurisdizzjoni tagħhom tat-titjiriet kollha tal-merkanzija operati minn trasportaturi Sirjani bl-eċċezzjoni ta’ passiġġieri mħalta u titjiriet ta’ merkanzija.”;

               (3)

               fl-Artikolu 19, jiżdiedu l-paragrafi li ġejjin:
               “8.   Il-paragrafi 1 u 2 m’għandhomx japplikaw għal trasferiment minn jew permezz tal-Bank Ċentrali tas-Sirja ta’ fondi jew riżorsi ekonomiċi riċevuti u ffriżati wara d-data li jkun ġie inkluż fil-lista jew għal trasferiment ta’ fondi jew riżorsi ekonomiċi għal jew permezz tal-Bank Ċentrali tas-Sirja wara d-data li jkun ġie inkluż fil-lista fejn tali trasferiment ikun marbut ma’ ħlas minn istituzzjoni finanzjarja mhux inkluża fil-lista li jkun dovut b’konnessjoni ma’ kuntratt ta’ kummerċ speċifiku, sakemm l-Istat Membru rilevanti jkun iddetermina, każ b’każ, li l-ħlas mhuwiex direttament jew indirettament riċevut minn persuna jew entità msemmija fil-paragrafu 1.
               9.   Il-paragrafu 1 m’għandux japplika għal trasferiment li jsir minn jew permezz tal-Bank Ċentrali tas-Sirja ta’ fondi jew riżorsi ekonomiċi ffriżati fejn tali trasferiment ikun biex jipprovdi likwidità għall-finanzjament tal-kummerċ lill-istituzzjonijiet finanzjarji taħt il-ġurisdizzjoni tal-Istati Membri, sakemm it-trasferiment ikun ġie awtorizzat mill-Istat Membru rilevanti.”.

         Artikolu 2
   Il-persuni u entità elenkati fl-Anness I ta’ din id-Deċiżjoni għandhom jiżdiedu mal-lista li tinsab fl-Anness I tad-Deċiżjoni 2011/782/PESK.
   Artikolu 3
   Il-persuna elenkata fl-Anness II ta’ din id-Deċiżjoni għandha tiġi imħassra mil-lista li tinsab fl-Anness I tad-Deċiżjoni 2011/782/PESK.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-27 ta’ Frar 2012.

            Għall-Kunsill

            Il-President

         C. ASHTON

      (1)  ĠU L 319, 2.12.2011, p. 56.

      ANNESS I

         Persuni u entitajiet imsemmija fl-Artikolu 2

                  Isem

                  Informazzjoni ta' identifikazzjoni

                  Raġunijiet

                  Data tal-elenkar

                  1.

                  Central Bank of Syria (Bank Ċentrali tas-Sirja)

                  Sirja, Damasku, Pjazza Sabah Bahrat
                  Indirizz postali:

                              Pjazza Altjreda al Maghrebeh, Damasku,

                              Repubblika Għarbija Sirjana,

                              P.O.Box: 2254

                  Ipprovda għajnuna finanzjarja lir-regim.

                  27.2.2012

                  2.

                  Al –Halqi, Dr. Wael Nader

                  Imwieled fil-Provinċja ta' Daraa, fl-1964

                  Ministru tas-Saħħa.
                  Meta kienu taħt ir-responsabbiltà tiegħu, l-isptarijiet ġew ordnati biex jirrifjutaw il-kura lil min kien jipprotesta.

                  27.2.2012

                  3.

                  Azzam, Mansour Fadlallah

                  Imwieled fil-Provinċja ta' Sweida, fl-1960

                  Ministru tal-Affarijiet Presidenzjali
                  Konsulent tal-President.

                  27.2.2012

                  4.

                  Sabouni, Dr. Emad Abdul-Ghani

                  Imwieled f'Damasku, fl-1964

                  Ministru tal-Komunikazzjoni u t-Teknoloġija.
                  Taħt ir-responsabbiltà tiegħu, l-aċċess liberu għall-mezzi tax-xandir qed jixxekkel serjament.

                  27.2.2012

                  5.

                  Allaw, Sufian

                  Imwieled f'al-Bukamal, Deir Ezzor, fl-1944

                  Ministru taż-Żejt u r-Riżorsi Minerali.
                  Responsabbli għall-politiki dwar iż-żejt u r-riżorsi minerali li jipprovdu sors ta' appoġġ finanzjarju lir-reġim.

                  27.2.2012

                  6.

                  Slakho, Dr Adnan

                  Imwieled f'Damasku, fl-1955

                  Ministru tal-Industrija
                  Responsabbli għall-politiki ekonomiċi u industrijali li jipprovdu riżorsi u appoġġ lir-reġim.

                  27.2.2012

                  7.

                  Al-Rashed, Dr. Saleh

                  Imwieled fil-Provinċja ta' Aleppo, fl-1964

                  Ministru tal-Edukazzjoni.
                  Taħt ir-responsabbiltà tiegħu, l-iskejjel qed jintużaw bħala ħabsijiet proviżorji

                  27.2.2012

                  8.

                  Abbas, Dr. Fayssal

                  Imwieled fil-Provinċja ta' Hama, fl-1955

                  Ministru tat-Trasport.
                  Taħt ir-responsabbiltà tiegħu, qed jiġi pprovdut appoġġ loġistiku għar-repressjoni.

                  27.2.2012

      ANNESS II

         Persuna msemmija fl-Artikolu 3

                  52.

                  Emad Ghraiwati


title: 2010/649/UE: Deċiżjoni tal-Kunsill tas- 7 ta’ Ottubru 2010 dwar il-konklużjoni tal-Ftehim bejn il-Komunità Ewropea u r-Repubblika Iżlamika tal-Pakistan dwar ir-riammissjoni ta’ persuni li jirresjedu mingħajr awtorizzazzjoni

text:
               4.11.2010

               MT

               Il-Ġurnal Uffiċjali tal-Unjoni Ewropea

               L 287/50

         DEĊIŻJONI TAL-KUNSILL
   tas-7 ta’ Ottubru 2010
   dwar il-konklużjoni tal-Ftehim bejn il-Komunità Ewropea u r-Repubblika Iżlamika tal-Pakistan dwar ir-riammissjoni ta’ persuni li jirresjedu mingħajr awtorizzazzjoni
   (2010/649/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 79(3), flimkien mal-Artikolu 218(6)(a)(v) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-opinjoni tal-Parlament Ewropew,
   Billi:

               (1)

               F’isem il-Komunità Ewropea, il-Kummissjoni nnegozjat Ftehim mar-Repubblika Iżlamika tal-Pakistan dwar ir-riammissjoni ta’ persuni li jirresjedu mingħajr awtorizzazzjoni (minn issa msejjaħ ‘il-Ftehim’);

               (2)

               Il-Ftehim ġie ffirmat, f’isem il-Komunità Ewropea, fis-26 ta’ Ottubru 2009 soġġett għall-konklużjoni tiegħu.

               (3)

               B’konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwiet u ssuċċediet lill-Komunità Ewropea.

               (4)

               Il-Ftehim għandu jiġi approvat.

               (5)

               Il-Ftehim jistabbilixxi Kumitat Konġunt tar-Riammissjoni li jista’ jadotta r-regoli tal-proċedura tiegħu. Hu xieraq li tiġi provduta proċedura simplifikata għat-twaqqif tal-pożizzjoni tal-Unjoni Ewropea f’dan il-każ.

               (6)

               Skont l-Artikolu 3 tal-Protokoll dwar il-pożizzjoni tar-Renju Unit u l-Irlanda, anness mat-Trattat fir-rigward tal-Qasam tal-Libertà, Sigurtà u Ġustizzja anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, ir-Renju Unit innotifika x-xewqa tiegħu li jieħdu sehem fl-adozzjoni u l-applikazzjoni ta’ din id-Deċiżjoni.

               (7)

               Skont l-Artikolu 3 tal-Protokoll dwar il-pożizzjoni tar-Renju Unit u l-Irlanda, anness mat-Trattat fir-rigward tal-Qasam tal-Libertà, Sigurtà u Ġustizzja anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, l-Irlanda nnotifikat x-xewqa tagħha li ma tieħux sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha,

               (8)

               Skont l-Artikoli 1 u 2 tal-Protokoll dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat u t-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta’ din id-Deċiżjoni, u mhijiex marbuta biha jew soġġetta għall-applikazzjoni tagħha,

         ADOTTA DIN ID-DEĊIJONI:
   Artikolu 1
   Il-Ftehim bejn il-Komunità Ewropea u r-Repubblika Iżlamika tal-Pakistan dwar ir-riammissjoni ta’ persuni li jirresjedu mingħajr awtorizzazzjoni (minn issa ‘il-Ftehim’) huwa b’dan approvat f’isem l-Unjoni Ewropea.
   It-test tal-Ftehim hu anness ma’ din id-Deċiżjoni.
   Artikolu 2
   Il-President tal-Kunsill għandu jagħti n-notifika provduta fl-Artikolu 20(2) tal-Ftehim (1), u għandu jagħmel id-dikjarazzjoni li ġejja:

         “B’konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea issostitwiet u ssuċċediet lill-Komunità Ewropea u minn dik id-data teżerċita d-drittijiet kollha u tassumi l-obbligi kollha tal-Komunità Ewropea. Għalhekk, referenzi għall-‘Komunità Ewropea’ jew għall-‘Komunità’ fit-test tal-Ftehim, fejn meħtieġ, għandhom jinqraw bħala referenzi għall-‘Unjoni Ewropea’.”

   Artikolu 3
   Il-Kummissjoni, megħjuna minn esperti mill-Istati Membri mistiedna fuq talba tal-Kummissjoni, għandha tirrapreżenta lill-Unjoni fil-Kumitat Konġunt tar-Riammissjoni stabbilit bl-Artikolu 16 tal-Ftehim.
   Artikolu 4
   Il-pożizzjoni tal-Unjoni fi ħdan il-Kumitat Konġunt tar-Riammissjoni fir-rigward tal-adozzjoni tar-regoli tal-proċedura tagħhom kif meħtieġ taħt l-Artikolu 16(2) tal-Ftehim għandha tittieħed mill-Kummissjoni wara konsultazzjoni ma’ kumitat speċjali maħtur mill-Kunsill.
   Artikolu 5
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Artikolu 6
   Din id-Deċiżjoni għandha tiġi ppubblikata f’il-Ġurnal Uffiċjali tal-Unjoni Ewropea.

      Magħmul fil-Lussemburgu, is-7 ta’ Ottubru 2010.

            Għall-Kunsill

            Il-President

         M. WATHELET

      (1)  Id-data tad-dħul fis-seħħ tal-Ftehim dwar Ir-Riammissjoni se tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.
   FTEHIM
   bejn il- Komunità Ewropea u r- Repubblika Iżlamika tal-Pakistan dwar ir-riammissjoni ta’ persuni li jirresjedu mingħajr awtorizzazzjoni
   IL-PARTIJIET KONTRAENTI GĦOLJA,
   IL-KOMUNITÀ EWROPEA,
   minn hawn ’il quddiem imsejħa “il-Komunità”,
   u
   IR-REPUBBLIKA IŻLAMIKA TAL-PAKISTAN,
   minn hawn ’il quddiem imsejjaħ “Pakistan”,
   minn hawn ’il quddiem imsejħa wkoll individwalment bħala “Parti” u b’mod kollettiv bħala “il-Partijiet”,
   XEWQANA li jsaħħu l-kooperazzjoni ta’ bejniethom sabiex jiġġieldu l-immigrazzjoni illegali b’mod effettiv,
   XEWQANA li jistabbilixxu, permezz ta’ dan il-Ftehim u fuq il-bażi tar-reċiproċità, proċeduri rapidi u effettivi għall-identifikazzjoni u r-ritorn sigur u bl-ordni ta’ persuni li ma jkunux, jew ma jkunux għadhom, jissodisfaw il-kondizzjonijiet tad-dħul, tal-preżenza, jew tar-residenza fit-territorji tal-Pakistan jew f’wieħed mill-Istati Membri tal-Unjoni Ewropea, u biex jiffaċilitaw it-tranżitu ta’ dawn il-persuni fi spirtu ta’ kooperazzjoni,
   FILWAQT LI JENFASIZZAW li dan il-Ftehim għandu jkun mingħajr preġudizzju għad-drittijiet, l-obbligi u r-responsabbiltajiet tal-Istati Membri tal-Unjoni Ewropea u l-Pakistan taħt il-Liġi Internazzjonali,
   FILWAQT LI JIKKUNSIDRAW li d-dispożizzjonijiet tat-Titolu IV tat-Trattat li jistabbilixxi l-Komunità Ewropea, u l-atti kollha adottati fuq il-bażi ta’ dak it-Titolu, ma japplikawx għar-Renju tad-Danimarka,
   FTIEHMU KIF ĠEJ:
   Artikolu 1
   Definizzjonijiet
   Għall-finijiet ta’ dan il-Ftehim:

               (a)

               “Stat Membru” għandha tfisser kwalunkwe Stat Membru tal-Unjoni Ewropea, minbarra r-Renju tad-Danimarka;

               (b)

               “Ċittadin ta' Stat Membru” għandha tfisser kull persuna li għandha ċ-ċittadinanza, kif imfissra għall-finijiet tal-Komunità, ta’ Stat Membru;

               (c)

               “Ċittadin tal-Pakistan” għandha tfisser kull persuna li għandha ċ-ċittadinanza tal-Pakistan;

               (d)

               “Ċittadin ta’ pajjiż terz” għandha tfisser kull persuna li għandha ċittadinanza oħra minbarra dik tal-Pakistan jew ta’ wieħed mill-Istati Membri;

               (e)

               “Persuna apolida” għandha tfisser kull persuna li m’għandhiex ċittadinanza;

               (f)

               “Awtorizzazzjoni għar-residenza” għandha tfisser permess ta’ kull tip maħruġ mill-Pakistan jew minn wieħed mill-Istati Membri li jagħti permess lill-persuna biex tirresjedi fit-territorju tal-Istat emittenti;

               (g)

               “Viża” għandha tfisser awtorizzazzjoni maħruġa jew deċiżjoni meħuda mill-Pakistan jew minn wieħed mill-Istati Membri li hija meħtieġa għad-dħul fit-territorju tiegħu, jew it-transitu minn ġo fih. Din m’għandhiex tinkludi viża għal tranżitu minn ajruport;

               (h)

               “Stat li jagħmel it-talba” għandha tfisser l-Istat (il-Pakistan jew wieħed mill-Istati Membri), li jissottometti applikazzjoni għar-riammissjoni skont l-Artikoli 2 jew 3 jew applikazzjoni ta’ transitu skont l-Artikolu 12;

               (i)

               “Stat mitlub” għandha tfisser l-Istat (il-Pakistan jew wieħed mill-Istati Membri) li fih tiġi sottomessa applikazzjoni għar-riammissjoni skont l-Artikoli 2 u 3 jew applikazzjoni ta’ transitu skont l-Artikolu 12.

         TAQSIMA I
   OBBLIGI TAR-RIAMMISSJONI
   Artikolu 2
   Riammissjoni taċ-ċittadini
   1.   L-Istat Mitlub għandu jagħmel riammissjoni, wara li ċ-ċittadinanza tkun ġiet ippruvata skont l-Artikolu 6, meta ssir applikazzjoni mill-Istat li jagħmel it-Talba taċ-ċittadini tiegħu li ma jissodisfawx, jew li m’għadhomx jissodisfaw il-kondizzjonijiet fis-seħħ għad-dħul, għall-preżenza, jew għar-residenza fit-territorju tal-Istat li jagħmel it-Talba.
   2.   L-Istat Mitlub għandu, skont il-ħtieġa u mingħajr dewmien, joħroġ lill-persuna li fil-konfront tagħha ir-riammissjoni tkun ġiet aċċettata, id-dokument tal-ivvjaġġar meħtieġ għar-riammissjoni tagħha, li għandu jkun validu għal mill-inqas sitt xhur. Jekk, għal raġunijiet legali jew fattwali, il-persuna kkonċernata ma tistax tiġi trasferita fil-perjodu tal-validità tad-dokument tal-ivvjaġġar, l-Istat Mitlub għandu joħroġ dokument tal-ivvjaġġar ġdid bl-istess perjodu tal-validità fi żmien 14-il jum.
   Artikolu 3
   Riammissjoni ta’ Ċittadini ta’ terzi pajjiżi u Persuni apolidi
   1.   L-Istat Mitlub għandu jagħmel riammissjoni, meta ssir applikazzjoni mill-Istat li jagħmel it-Talba u mingħajr iżjed formalitajiet minbarra dawk previsti f’dan il-Ftehim, għal kull ċittadin ta’ pajjiż terz jew persuna apolida li ma jissodisfax, jew m’għadux jissodisfa l-kondizzjonijiet fis-seħħ għad-dħul, għall-preżenza, jew għar-residenza fit-territorju tal-Istat li jagħmel it-Talba, bil-kondizzjoni li dawn il-persuni:

               (a)

               ikollhom, fiż-żmien tas-sottomissjoni tal-applikazzjoni tar-riammissjoni, viża valida jew awtorizzazzjoni tar-residenza maħruġa mill-Istat Mitlub; jew

               (b)

               daħlu fit-territorju tal-Istat li jagħmel it-talba b’mod illegali u jkunu ġejjin direttament mit-territorju tal-Istat Mitlub. Persuna tiġi direttament mit-territorju tal-Istat Mitlub fi ħdan it-tifsira ta’ dan is-subparagrafu jekk hi waslet fit-territorju tal-Istat li jagħmel it-talba, jew, fejn l-Istat Mitlub ikun il-Pakistan, fit-territorju tal-Istati Membri, bl-ajru jew bil-baħar mingħajr ma tkun daħlet f’pajjiżi oħra f’dan it-traġitt.

         2.   L-obbligu tar-riammissjoni fil-paragrafu 1 m’għandux japplika jekk:

               (a)

               iċ-Ċittadin ta’ pajjiż terz jew Persuna apolida kienu biss fi transitu bl-ajru permezz tal-ajruport Internazzjonali tal-Istat Mitlub; jew

               (b)

               l-Istat li jagħmel it-talba jkun ħareġ liċ-Ċittadin ta’ pajjiż terz jew lil Persuna apolida, viża jew awtorizzazzjoni tar-residenza qabel jew wara li jkunu daħlu fit-territorju tiegħu sakemm dik il-persuna ma jkollhiex fil-pussess tagħha viża jew permess ta’ residenza, maħruġa mill-Istat Mitlub, li għandhom perjodu ta’ validità itwal.

         3.   Jekk l-Istat Mitlub ikun Stat Membru, l-obbligu tar-riammissjoni fil-paragrafu 1 ikun fuq l-Istat Membru li ħareġ il-viża jew l-awtorizzazzjoni tar-residenza. Jekk żewġ Stati Membri jew iżjed ikunu ħarġu viża jew awtorizzazzjoni tar-residenza, l-obbligu tar-riammissjoni fil-paragrafu 1 ikun fuq l-Istat Membru li ħareġ id-dokument b’perjodu ta’ validità itwal jew, jekk wieħed jew iżjed minnhom ikunu diġà skadew, id-dokument li jkun għadu validu. Jekk id-dokumenti kollha jkunu diġà skadew, l-obbligu tar-riammissjoni fil-paragrafu 1 ikun fuq l-Istat Membru li jkun ħareġ id-dokument bl-iżjed data tal-iskadenza riċenti.
   4.   L-Istat Mitlub għandu, skont kif meħtieġ u mingħajr dewmien, joħroġ id-dokument tal-ivvjaġġar meħtieġ għar-ritorn tagħha lill-persuna li r-riammissjoni tagħha tkun ġiet aċċetatta, liema dokument għandu jkun validu għal mill-inqas sitt xhur. Jekk, għal raġunijiet legali jew fattwali, il-persuna kkonċernata ma tistax tiġi trasferita fil-perjodu tal-validità tad-dokument tal-ivvjaġġar, l-Istat Mitlub għandu joħroġ dokument tal-ivvjaġġar ġdid fl-istess perjodu tal-validità fi żmien 14-il jum kalendarju.
   TAQSIMA II
   PROĊEDURA TA’ RIAMMISSJONI
   Artikolu 4
   Prinċipji
   1.   Soġġett għall-paragrafu 2, kull trasferiment ta’ persuna li għandha tiġi riammessa fuq il-bażi tal-obbligi misjuba fl-Artikoli 2 u 3 għandha titlob is-sottomissjoni ta’ applikazzjoni għar-riammissjoni lill-awtorità kompetenti tal-Istat Mitlub.
   2.   Mingħajr preġudizzju għall-Artikoli 2(1) u 3(1), l-ebda applikazzjoni għar-riammissjoni m’hija meħtieġa meta l-persuna li għandha tiġi riammessa jkollha fil-pussess tagħha dokument tal-ivvjaġġar validu u, fejn applikabbli, viża jew awtorizzazzjoni tar-residenza validi tal-Istat Mitlub.
   3.   L-ebda persuna m’għandha tiġi riammessa biss fuq il-bażi ta’provi prima facie taċ-ċittadinanza.
   Artikolu 5
   Applikazzjoni tar-riammissjoni
   1.   L-applikazzjoni tar-riammissjoni għandu jkun fiha l-informazzjoni li ġejja:

               (a)

               id-dettalji tal-persuna li għandha tiġi riammessa (eż. l-isem, il-kunjom, id-data tat-twelid, il-post tat-twelid, u l-aħħar post ta’ residenza);

               (b)

               indikazzjoni tal-mezzi għall-provi taċ-ċittadinanza, it-transitu, il-kondizzjonijiet għar-riammissjoni ta’ Ċittadini ta’ pajjiżi terzi u Persuni apolidi u d-dħul u r-residenza illegali.

         2.   L-applikazzjoni għar-riammissjoni, safejn possibbli, għandu jkun fiha wkoll l-informazzjoni li ġejja:

               (a)

               dikjarazzjoni li tindika li l-persuna li għandha tiġi riammessa jista’ jkollha bżonn l-għajnuna jew il-kura, bil-kondizzjoni li l-persuna kkonċernata tkun tat il-kunsens espliċitu tagħha għad-dikjarazzjoni;

               (b)

               kull miżura oħra ta’ protezzjoni jew sigurtà li tista’ tkun meħtieġa fil-każ tar-riammissjoni individwali.

         3.   Formula komuni li għandha tintuża għall-applikazzjonijiet għar-riammissjoni hija mehmuża bħala Anness V għal dan il-Ftehim.
   Artikolu 6
   Mezzi ta’ prova dwar iċ-ċittadinanza
   1.   Il-provi taċ-ċittadinanza ma jistgħux jingħataw permezz ta’ dokumenti foloz.
   2.   Il-prova taċ-ċittadinanza skont l-Artikolu 2(1) tista’ tingħata permezz ta’ xi wieħed mid-dokumenti elenkati fl-Anness I għal dan il-Ftehim, anke jekk il-perjodu tal-validità tagħhom ikun skada. Jekk dawn id-dokumenti jiġu preżentati, l-Istat Mitlub u dak li jagħmel it-Talba għandhom jirrikonoxxu reċiproċikament iċ-ċittadinanza mingħajr bżonn ta’ iżjed investigazzjoni.
   3.   Il-prova taċ-ċittadinanza, kif meħtieġa taħt l-Artikolu 2(1), tista’ tingħata wkoll permezz ta’ xi wieħed mid-dokumenti elenkati fl-Anness II għal dan il-Ftehim, anke jekk il-perjodu tal-validità tagħhom ikun skada. Jekk dawn id-dokumenti jiġu preżentati, l-Istat Mitlub għandu jibda l-proċess biex tiġi stabbilita ċ-ċittadinanza tal-persuna kkonċernata.
   4.   Jekk l-ebda mid-dokumenti elenkati fl-Annessi I jew II ma jistgħu jiġu preżentati, l-awtorità kompetenti tal-Istat li jagħmel it-Talba u r-rappreżentant diplomatiku jew konsulari għandhom, meta jiġu mitluba, jagħmlu arranġamenti sabiex tiġi intervistata l-persuna li għaliha l-applikazzjoni għar-riammissjoni ġiet sottomessa, u mingħajr dewmien żejjed.
   Artikolu 7
   Mezzi ta’ prova dwar ċittadini ta’ pajjiżi terzi u persuni apolidi
   1.   Il-provi tal-kondizzjonijiet għar-riammissjoni ta’ ċittadini ta’ pajjiżi terzi u persuni apolidi stabbiliti fl-Artikolu 3(1) għandhom b’mod partikolari jingħataw permezz tal-mezzi ta’ prova elenkati fl-Anness III għal dan il-Ftehim. Dawn ma jistgħux jiġu provduti permezz ta’ dokumenti foloz. Il-provi ta’ din ix-xorta għandhom ikunu bbażati fuq elementi li huma rikonoxxuti reċiproċikament mill-Istat Mitlub u dak li jagħmel it-Talba.
   2.   Il-provi tal-kondizzjonijiet għar-riammissjoni ta’ ċittadini ta’ pajjiżi terzi u persuni apolidi stabbiliti fl-Artikolu 3(1) jistgħu jingħataw ukoll permezz tal-mezzi ta’ prova elenkati fl-Anness IV għal dan il-Ftehim. Meta jiġu preżentati dawn il-mezzi ta’ prova, l-Istat Mitlub iqishom xierqa biex tinbeda investigazzjoni.
   3.   L-illegalità tad-dħul, tal-preżenza jew tar-residenza għandha tiġi stabbilita permezz tad-dokumenti tal-ivvjaġġar tal-persuna kkonċernata li fihom ikun hemm nieqsa l-viża jew l-awtorizzazzjoni tar-residenza meħtieġa għat-territorju tal-Istat li jagħmel it-Talba. Dikjarazzjoni mill-Istat li jagħmel it-Talba li l-persuna kkonċernata tkun instabet li m’għandhiex id-dokumenti tal-ivvjaġġar, il-viża jew l-awtorizzazzjoni tar-residenza meħtieġa, tista’ tipprovdi provi prima facie tad-dħul, il-preżenza jew ir-residenza illegali.
   Artikolu 8
   Limiti taż-żmien
   1.   L-applikazzjoni għar-riammissjoni għandha tiġi sottomessa lill-awtorità kompetenti tal-Istat Mitlub fi żmien massimu ta’ sena wara li l-awtorità kompetenti tal-Istat li jagħmel it-Talba tkun saret taf li Ċittadin ta’ pajjiż terz jew Persuna apolida ma tissodisfax, jew m’għadhiex tissodisfa l-kondizzjonijiet fis-seħħ għad-dħul, il-preżenza jew ir-residenza. Meta jkun hemm ostakli legali jew fattwali biex l-applikazzjoni tiġi sottomessa fil-ħin, il-limitu taż-żmien għandu, fuq talba, jiġi estiż iżda biss sakemm l-ostakli ma jkunux għadhom jeżistu.
   2.   Għandha tingħata risposta għall-applikazzjoni għar-riammissjoni mingħajr dewmien żejjed, u f’kull każ fi żmien massimu ta’ 30 jum kalendarju; għandhom jingħataw raġunijiet għar-rifjut tal-applikazzjoni għar-riammissjoni. Dan il-limitu taż-żmien jibda mid-data tal-irċevuta tal-applikazzjoni tar-riammissjoni. Meta jkun hemm ostakli legali jew fattwali biex ir-risposta għall-applikazzjoni ssir fil-ħin, il-limitu taż-żmien jista’, fuq talba u raġunijiet mogħtija, jiġi estiż sa 60 jum kalendarju, minbarra jekk il-perjodu massimu taż-żamma fil-leġislazzjoni nazzjonali tal-Istat li jagħmel it-Talba jkun inqas minn, jew daqs 60 jum. Fejn ma kienx hemm risposta f’dan il-limitu taż-żmien, għandu jitiqies li kien hemm qbil dwar it-trasferiment.
   3.   Wara li jkun sar ftehim, jew fejn xieraq, mal-iskadenza tal-limitu taż-żmien imsemmi fil-paragrafu 2 ta’ dan l-Artikolu, il-persuna kkonċernata għandha tiġi trasferita fi żmien tliet xhur. Meta ssir talba, dan il-limitu taż-żmien jista’ jiġi estiż biż-żmien li jkun ittieħed minħabba l-ostakli legali jew prattiċi.
   Artikolu 9
   Modalitajiet tat-trasferiment u mezzi ta’ trasport
   Qabel ma jirritornaw persuna, l-awtoritajiet kompetenti tal-Pakistan u l-Istat Membru kkonċernat, għandhom jagħmlu l-arranġamenti bil-miktub bil-quddiem, dwar id-data tat-trasferiment, il-punt tal-qsim tal-fruntieri, l-iskorti possibbli u l-mezzi tat-trasport.
   Artikolu 10
   Riammissjoni bi żball
   Il-Pakistan għandu jieħu lura mingħajr dewmien kwalunkwe persuna riammessa minn Stat Membru, u Stat Membru għandu jieħu lura mingħajr dewmien persuna riammessa mill-Pakistan, jekk ikun stabbilit fi żmien tliet xhur wara t-trasferiment tal-persuna kkonċernata li r-rekwiżiti stabbiliti fl-Artikoli 2 u 3 ta’ dan il-Ftehim ma jkunux ġew sodisfatti. F’każijiet bħal dawn, l-awtoritajiet kompetenti tal-Pakistan u tal-Istat Membru kkonċernat għandhom ukoll jiskambjaw kull informazzjoni disponibbli dwar l-identità, iċ-ċittadinanza jew ir-rotta ta’ tranżitu reali tal-persuna li tkun ser tintbagħat lura.
   TAQSIMA III
   OPERAZZJONIJIET TAT-TRANŻITU
   Artikolu 11
   Prinċipji
   1.   L-Istat Mitlub jista’ jippermetti t-tranżitu ta’ Ċittadin ta’ pajjiż terz jew ta’ Persuna apolida meta dan iċ-ċittadin jew persuna ma jistgħux jiġu rritornati fl-Istat tad-destinazzjoni direttament wara li jkun sodisfatt, fuq il-bażi ta’ provi bil-miktub, li l-Istat destinatarju obbliga ruħu li jagħmel riammissjoni taċ-ċittadin jew tal-persuna skont x’ikun il-każ.
   2.   L-Istat Mitlub jista’ jirrevoka l-kunsens tiegħu jekk il-vjaġġ fi Stati tat-tranżitu possibbli jew ir-riammissjoni mill-Istat destinatarju ma jkunx għadu jista’ jiġi żgurat. F’dawn il-każijiet, l-Istat li jagħmel it-Talba għandu jieħu lura ċ-Ċittadin ta’ pajjiż terz jew il-Persuna apolida bl-ispejjeż għalih.
   Artikolu 12
   Proċedura ta’ transitu
   1.   Applikazzjoni għal operazzjonijiet ta’ transitu għandha tiġi sottomessa lill-awtoritajiet kompetenti bil-miktub u għandu jkun fiha l-informazzjoni li ġejja:

               (a)

               it-tip ta’ transitu, Stati oħra ta’ transitu possibbli u d-destinazzjoni finali;

               (b)

               id-dettalji tal-persuna kkonċernata (eż. l-isem, il-kunjom, id-data tat-twelid u – fejn ikun possibbli – il-post tat-twelid, iċ-ċittadinanza, it-tip u n-numru tad-dokument tal-ivvjaġġar);

               (c)

               il-post tal-qsim tal-fruntieri, il-ħin tat-trasferiment u l-użu possibbli tal-iskorti previsti;

         Formula komuni li tista’ tintuża għall-applikazzjonijiet ta’ transitu ġiet mehmuża bħala l-Anness VI għal dan il-Ftehim.
   2.   L-Istat Mitlub għandu, fi żmien 14-il jum kalendarju u bil-miktub, jinforma lill-Istat li jagħmel it-Talba bid-deċiżjoni tiegħu, u jekk jippermetti li jsir it-transitu, jikkonferma l-post tal-qsim tal-fruntieri u l-ħin tat-transitu previst.
   3.   Jekk l-operazzjoni tat-transitu ssir bl-ajru, il-persuna li tkun fi transitu u l-iskorti possibbli għandhom ikunu eżentati milli jiksbu viża tat-transitu tal-ajruport.
   4.   L-awtoritajiet kompetenti tal-Istat Mitlub għandhom, soġġett għal konsultazzjonijiet reċiproċi, jappoġġjaw l-operazzjonijiet ta’ transitu, b’mod partikolari permezz tas-sorveljanza tal-persuni inkwistjoni u l-provvista ta’ strutturi adatti għal dak l-għan, skont il-liġijiet u r-regoli tiegħu.
   TAQSIMA IV
   SPEJJEŻ
   Artikolu 13
   Spejjeż tat-trasport u tat-transitu
   Mingħajr preġudizzju għad-dritt tal-awtoritajiet kompetenti tal-Istat li jagħmel it-talba li jirkupraw l-ispejjeż assoċjati mar-riammissjoni mill-persuna li għandha tiġi riammessa jew minn partijiet terzi, l-ispejjeż kollha tat-trasport li jsiru b’rabta mal-operazzjonijiet tar-riammissjoni u tat-tranżitu skont dan il-Ftehim sal-fruntiera tal-Istat tad-destinazzjoni finali għandhom jitħallsu mill-Istat li jagħmel it-Talba. F’każ ta’ riammissjoni bi żball, taħt l-Artikolu 10, dawn l-ispejjeż għandhom jitħallsu mill-Istat li għandu jieħu lura l-persuna kkonċernata.
   TAQSIMA V
   PROTEZZJONI TAD-DATA U KONSISTENZA MA’ OBBLIGI LEGALI OĦRA
   Artikolu 14
   Data personali
   1.   L-ipproċessar tad-data personali għandu jseħħ biss jekk dan l-ipproċessar ikun meħtieġ għall-implimentazzjoni ta’ dan il-Ftehim mill-awtoritajiet kompetenti tal-Pakistan u l-Istati Membri. Għall-finijiet ta’ dan l-Artikolu, japplikaw id-definizzjonijiet misjuba fl-Artikolu 2 tad-Direttiva 95/46/KE (1). Meta l-kontrollur ikun awtorità kompetenti ta’ Stat Membru, dan l-ipproċessar għandu jkun soġġett għad-dispożizzjonijiet tad-Direttiva 95/46/KE u tal-leġislazzjoni nazzjonali adottata skont din id-Direttiva, inklużi r-regoli dwar it-trasferiment tad-data personali lil pajjiżi terzi.
   2.   Barra minn dan, l-ipproċessar ta’ data personali għall-implimentazzjoni ta’ dan il-Ftehim, u b’mod partikolari l-komunikazzjoni tad-data personali mill-Pakistan lil Stat Membru u viċi versa, għandu jkun soġġett għal dawn il-prinċipji li ġejjin:

               (a)

               id-data personali għandha tiġi proċessata b’mod ġust u skont il-liġi;

               (b)

               id-data personali għandha tinġabar għall-għan speċifikat, espliċitu u leġittimu tal-implimentazzjoni ta’ dan il-Ftehim u ma tiġix iżjed ipproċessata la mill-awtorità li tikkomunika u lanqas mill-awtorità li tirċievi b’mod li ma jkunx jaqbel ma’ dan il-għan;

               (c)

               id-data personali għandha tkun adegwata, rilevanti u mhux eċċessiva meta mqabbla mal-għan li għalih tinġabar u/jew tkompli tiġi proċessata, b’mod partikolari, id-data personali komunikata tista’ tikkonċerna biss dan li ġej:

                           —

                           id-dettalji tal-persuna li għandha tiġi trasferita (eż. l-isem, il-kunjom, ismijiet, laqmijiet jew psewdonomi li kellha qabel, is-sess, iċ-ċittadinanza preżenti u li kellha qabel);

                           —

                           il-passaport jew il-karta tal-identità (in-numru, il-perjodu tal-validità, id-data tal-ħruġ, l-awtorità tal-ħruġ, il-post tal-ħruġ);

                           —

                           il-postijiet ta’ waqfien temporanji u l-itinerarji;

                           —

                           informazzjoni oħra meħtieġa biex tiġi identifikata l-persuna li tkun ser tiġi trasferita jew biex jiġu eżaminati r-rekwiżiti għar-riammissjoni skont dan il-Ftehim;

               (d)

               id-data personali għandha tkun preċiża u, fejn meħtieġ, għandha tinżamm aġġornata;

               (e)

               id-data personali għandha tinżamm f’forma li tippermetti l-identifikazzjoni ta’ suġġetti tad-data għal mhux iżjed milli meħtieġ għall-għan li għalih tkun inġabret id-data jew li għalih id-data tkun qed tkompli tiġi proċessata;

               (f)

               kemm l-awtorità li tikkomunika u kemm l-awtorità li tkun qed tirċievi għandhom jieħdu l-miżuri kollha raġonevoli biex jassiguraw kif ikun xieraq ir-rettifikazzjoni, it-tħassir jew l-ibblukkar tad-data personali fejn l-ipproċessar ma jkunx konformi mad-dispożizzjonijiet ta’ dan l-Artikolu, b’mod partikolari minħabba li d-data ma tkunx adegwata, rilevanti, preċiża, jew tkun eċċessiva fir-rigward tal-għan tal-ipproċessar. Dan jinkludi n-notifika ta’ kwalunkwe rettifikazzjoni, tħassir jew ibblukkar lill-Parti l-oħra;

               (g)

               meta ssir talba, l-awtorità li tirċievi għandha tinforma lill-awtorità li tikkomunika bl-użu tad-data komunikata u bir-riżultati miksuba minnhom;

               (h)

               id-data personali tista’ tiġi komunikata biss lill-awtoritajiet kompetenti. Komunikazzjoni ulterjuri ma’ korpi oħra tirrikjedi l-kunsens minn qabel tal-awtorità tal-komunikazzjoni;

               (i)

               l-awtoritajiet li jikkomunikaw u li jirċievu huma obbligati li jagħmlu reġistrazzjoni bil-miktub tal-komunikazzjoni u l-irċevuta tad-data personali.

         Artikolu 15
   Konsistenza ma’ Obbligi Legali oħra
   1.   Dan il-Ftehim għandu jkun mingħajr preġudizzju għad-drittijiet, l-obbligi u r-responsabbiltajiet tal-Komunità, l-Istati Membri u l-Pakistan li joħorġu mil-Liġi Internazzjonali, u t-Trattati Internazzjonali li tagħhom huma Partijiet.
   2.   Xejn f’dan il-Ftehim m’għandu jwaqqaf ir-ritorn ta’ persuna taħt arranġementi bilaterali oħra.
   3.   Dan il-Ftehim għandu jkun mingħajr preġudizzju għar-rimedji u d-drittijiet disponibbli lill-persuna kkonċernata taħt il-liġijiet tal-pajjiż ospitanti inkluża l-Liġi Internazzjonali.
   TAQSIMA VI
   IMPLIMENTAZZJONI U APPLIKAZZJONI
   Artikolu 16
   Kumitat Konġunt ta’ Riammissjoni
   1.   Il-Partijiet għandhom jipprovdu lil xulxin b’assistenza reċiproka fl-applikazzjoni u l-interpretazzjoni ta’ dan il-Ftehim. Għal dan il-għan, għandhom jistabbilixxu Kumitat Konġunt tar-Riammissjoni (minn hawn ’il quddiem imsejjaħ ‘il-Kumitat’) li b’mod partikolari, ikollu l-kompitu li:

               (a)

               iwettaq monitoraġġ tal-applikazzjoni ta’ dan il-Ftehim;

               (b)

               jiddeċiedi dwar arranġamenti tekniċi meħtieġa għall-eżekuzzjoni uniformi tiegħu, inklużi emendi għall-Annessi III u IV;

               (c)

               jara li jkun hemm skambju ta’ informazzjoni regolari dwar il-Protokolli ta’ implimentazzjoni mfassla mill-Istati Membri individwali u l-Pakistan skont l-Artikolu 17;

               (d)

               jipproponi emendi għal dan il-Ftehim u l-Annessi I sa II.

         2.   Id-deċiżjonijiet tal-Kumitat għandhom jittieħdu b’unanimità u jiġu implimentati kif meħtieġ.
   3.   Il-Kumitat għandu jkun magħmul minn rappreżentanti tal-Komunità u tal-Pakistan. Il-Komunità għandha tkun rappreżentata mill-Komunità Ewropea, assistita minn esperti mill-Istati Membri.
   4.   Il-Kumitat għandu jiltaqa’ fejn meħtieġ fuq talba ta’ wieħed mill-Partijiet, normalment fuq bażi annwali.
   5.   Tilwimiet li ma jistgħux jiġu riżolti mill-Kumitat għandhom jissolvew permezz ta’ konsultazzjonijiet bejn il-Partijiet.
   6.   Il-Kumitat għandu jistabbilixxi r-regoli ta’ proċedura tiegħu, fosthom li jistabbilixxi lingwa tal-ħidma komuni għaż-żewġ Partijiet.
   Artikolu 17
   Protokolli ta’ Implimentazzjoni
   1.   Il-Pakistan u Stat Membru jistgħu jfasslu Protokoll ta’ implimentazzjoni li għandu jkun fih regoli dwar:

               (a)

               il-ħatra tal-awtoritajiet kompetenti, il-postijiet ta’ qsim tal-fruntieri u l-iskambju tal-punti tal-kuntatt;

               (b)

               il-kondizzjonijiet għal ritorni bl-iskorta, inklużi t-transitu ta’ Ċittadini ta’ pajjiżi terzi u Persuni Apolidi taħt skorta;

               (c)

               il-mezzi u d-dokumenti minbarra dawk imniżżla fl-Annessi I sa IV għal dan il-Ftehim.

         2.   Il-Protokolli ta’ implimentazzjoni msemmija fil-paragrafu 1 għandhom jidħlu fis-seħħ biss wara li l-Kumitat, imsemmi fl-Artikolu 16, ikun ġie nnotifikat.
   Artikolu 18
   Relazzjoni ma’ ftehimiet jew arranġamenti bilaterali dwar ir-riammissjoni ta’ Stati Membri
   Id-dispożizzjonijiet ta’ dan il-Ftehim għandu jkollhom preċedenza fuq id-dispożizzjonijiet ta’ kull ftehim jew arranġament bilaterali dwar ir-riammissjoni ta’ persuni li jirrisjedu mingħajr awtorizzazzjoni li ġew jew li setgħu ġew, taħt l-Artikolu 17, konklużi bejn l-Istati Membri individwali u l-Pakistan, fejn id-dispożizzjonijiet ta’ dawn tal-aħħar huma inkompatibbli ma’ dawk ta’ dan il-Ftehim.
   TAQSIMA VII
   DISPOŻIZZJONIJIET FINALI
   Artikolu 19
   Applikazzjoni territorjali
   1.   Soġġett għall-paragrafu 2, dan il-Ftehim għandu japplika għat-territorju li fih it-Trattat li jistabbilixxi l-Komunità Ewropea huwa applikabbli u t-territorju tal-Pakistan.
   2.   Dan il-Ftehim m’għandux japplika fit-territorju tar-Renju tad-Danimarka.
   Artikolu 20
   Dħul fis-seħħ, Tul ta’ żmien u Terminazzjoni
   1.   Dan il-Ftehim għandu jiġi ratifikat jew approvat mill-Partijiet skont il-proċeduri rispettivi tagħhom.
   2.   Dan il-Ftehim għandu jidħol fis-seħħ fl-ewwel jum tat-tieni xahar ta’ wara d-data li fiha l-Partijiet jinnotifikaw lil xulxin li l-proċeduri msemmija f’paragrafu 1 ikunu tlestew.
   3.   Mingħajr preġudizzju għall-obbligi eżistenti tal-Partijiet taħt il-Liġi Internazzjonali konswetudinarja li jieħdu lura ċ-ċittadini tagħhom, dan il-Ftehim, u l-Protokolli ta’ Implimentazzjoni, għandhom japplikaw għall-persuni li jkunu daħlu fit-territorji tal-Pakistan u l-Istati Membri wara d-dħul fis-seħħ tiegħu.
   4.   Kull Parti tista’ tittermina dan il-Ftehim fi kwalunkwe żmien billi tinnotifika uffiċjalment lill-Parti l-oħra. Dan il-Ftehim m’għandux jibqa’ japplika sitt xhur wara d-data tan-notifika tiegħu.
   Artikolu 21
   Annessi
   Annessi I sa VI għandhom jifformaw parti integrali minn dan il-Ftehim.

      Magħmul fi Brussell fis- 26 jum ta’ Ottubru fis-sena 2009 f’żewġ kopji fil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Latvjana, Litwanjana, Maltija, Olandiża, Pollakka, Portugiża, Rumena, Slovakka, Slovena, Spanjola, Svediża, Taljana u Ungeriża, b’kull test ikun ugwalment awtentiku.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Ислямска република Пакистан
         Por la República Islámica de Pakistán
         Za Pákistánskou islámskou republiku
         For Den Islamiske Republik Pakistan
         Für die Islamische Republik Pakistan
         Pakistani Islamivabariigi nimel
         Για την Ισλαμική Δημοκρατία του Πακιστάν
         For the Islamic Republic of Pakistan
         Pour la République islamique du Pakistan
         Per la Repubblica islamica del Pakistan
         Pakistānas Islāma Republikas vārdā
         Pakistano Islamo Respublikos vardu
         A Pakisztáni Iszlám Köztársaság részéről
         Għar-Repubblika Iżlamika tal-Pakistan
         Voor de Islamitische Republiek Pakistan
         W imieniu Islamskiej Republiki Pakistanu
         Pela República Islâmica do Paquistão
         Pentru Republica Islamică Pakistan
         Za Pakistanskú islamskú republiku
         Za Islamsko republiko Pakistan
         Pakistanin islamilaisen tasavallan puolesta
         För Islamiska republiken Pakistan

      (1)  Id-Direttiva 95/46/KE tal-Parlament Ewropew u tal-Kunsill tal-24 ta' Ottubru 1995 dwar il-protezzjoni ta’ individwi fir-rigward ta’ l-ipproċessar ta’ data personali u dwar il-moviment liberu ta’ dik id-data (ĠU L 281, 23.11.1995, p. 31).
   ANNESS I
   Lista komuni ta’ dokumenti li meta jiġu ppreżentati jitqiesu bħala prova taċ-ċittadinanza (artikolu 2(1) flimkien mal-artikolu 6(2))

               —

               Passaporti ġenwini ta’ kull għamla (passaporti nazzjonali, passaporti diplomatiċi, passaporti tas-servizz, passaporti kollettivi u passaporti alternattivi inklużi passaporti tat-tfal);

               —

               Karti tal-identità nazzjonali kompjuterizzati;

               —

               Ċertifikati taċ-ċittadinanza ġenwini.

         ANNESS II
   Lista komuni ta’ dokumenti li meta jiġu ppreżentati għandhom jagħtu bidu għall-proċess biex tiġi stabbilita ċ-ċittadinanza (artikolu 2(1) flimkien mal-artikolu 6 (3))

               —

               Marki tas-swaba’ diġitali jew data oħra bijometrika;

               —

               karti tal-identità nazzjonali temporanji u provviżorji, karti tal-identità militari u ċertifikati tat-twelid maħruġa mill-Gvern tal-Parti Mitluba;

               —

               Fotokopji (1) ta’ xi wieħed mid-dokumenti elenkati fl-Anness I għal dan il-Ftehim;

               —

               liċenzji tas-sewqan jew fotokopji (1) tagħhom;

               —

               fotokopji (1) ta’ dokumenti uffiċjali oħra li jsemmu jew jindikaw iċ-ċittadinanza (eż. ċertifikati tat-twelid);

               —

               karti tas-servizz, karti tar-reġistrazzjoni tal-baħħara, karti tas-servizz tal-kaptani jew fotokopji (1) tagħhom;

               —

               dikjarazzjonijiet magħmula mill-persuna kkonċernata;

      (1)  Għall-finijiet ta’ dan l-Anness, it-terminu “fotokopji” għandu jfisser fotokopji awtentikati uffiċjalment mill-awtoritajiet tal-Pakistan jew l-Istati Membri.
   ANNESS III
   Lista komuni ta’ dokumenti li għandhom jiġu kkunsidrati bħala mezzi ta’ prova tal-kondizzjonijiet għar-riammissjoni ta’ ċittadini ta’ pajjiżi terzi u persuni apolidi (artikolu 3(1) flimkien mal-artikolu 7(1))

               —

               timbri/marki tal-aċċettazzjonijiet tad-dħul u/jew tal-ħruġ fid-dokument tal-ivvjaġġar tal-persuna kkonċernata;

               —

               viża valida u/jew awtorizzazzjoni tar-residenza maħruġa mill-Istat Mitlub.

         ANNESS IV
   Lista komuni ta’ dokumenti li għandhom jiġu kkunsidrati bħala mezzi ta’ prova biex jinbdew l-investigazzjonijiet għar-riammissjoni ta’ ċittadini ta’ pajjiżi terzi u persuni apolidi (artikolu 3 flimkien mal-artikolu 7(2))

               —

               dikjarazzjonijiet uffiċjali magħmula, b’mod partikolari, mill-persunal tal-awtorità tal-fruntiera jew xhieda oħra uffiċjali jew bona fide (eż. persunal tal-linja tal-ajru) li jistgħu jixhdu fil-konfront tal-persuna kkonċernata li tkun qed taqsam il-fruntiera;

               —

               deskrizzjoni, mill-awtoritajiet kompetenti tal-Istat li jagħmel it-Talba, tal-post u ċ-ċirkostanzi li fihom il-persuna kkonċernata ġiet interċettata wara li tkun daħlet fit-territorju tal-Istat li jagħmel it-Talba;

               —

               informazzjoni relatata mal-identità u/jew is-soġġorn tal-persuna li tkun ġiet ipprovduta minn Organizzazzjoni Internazzjonali (eż. UNHCR);

               —

               rapporti/konfermi tal-informazzjoni minn membri tal-familja;

               —

               dikjarazzjoni mill-persuna kkonċernata;

               —

               biljetti bl-ismijiet kif ukoll ċertifikati u kontijiet ta’ kull xorta (eż. kontijiet tal-lukandi, biljetti tal-appuntamenti għal tobba/dentisti, karti tad-dħul għal istituzzjonijiet pubbliċi/privati, eċċ.) li juru biċ-ċar li l-persuna kkonċernata kienet fit-territorju tal-Istat Mitlub;

               —

               biljetti bl-ismijiet u/jew listi tal-passiġġieri tal-ajru jew tal-passaġġi bil-baħar li juru l-itinerarju fit-territorju tal-Istat Mitlub;

               —

               informazzjoni li turi li l-persuna kkonċernata użat is-servizzi ta’ kurrier jew aġenzija tal-ivvjaġġar.

         ANNESS V

   ANNESS VI

   DIKJARAZZJONI KONĠUNTA DWAR L-ARTIKOLU 1(f)
   Għall-finijiet tal-Artikolu 1(f), il-Partijiet jaqblu li l-awtorizzazzjoni tar-residenza m’għandhiex tinkludi permessi temporanji biex persuna tibqa’ fit-territorji tagħhom b’rabta mal-ipproċessar ta’ applikazzjoni għall-ażil jew applikazzjoni għal awtorizzazzjoni tar-residenza.
   DIKJARAZZJONI KONĠUNTA DWAR L-ARTIKOLU 2(1)
   Il-Partijiet jieħdu nota li, skont l-Att preżenti dwar iċ-Ċittadinanza Pakistana, 1951, u r-Regoli magħmula taħtu, ċittadin tal-Pakistan ma jistax jirrinunzja ċ-ċittadinanza mingħajr ma jkun akkwista jew mingħajr ma jkun ingħata dokument validu li jassigura l-għoti taċ-ċittadinanza ta’ Stat ieħor.
   Il-Partijiet jaqblu li jikkonsultaw flimkien jekk u meta jkun hemm bżonn.
   DIKJARAZZJONI KONĠUNTA DWAR L-ARTIKOLU 3
   Fir-rigward tal-Artikolu 3, il-Partijiet ser jagħmlu ħilithom sabiex jirritornaw, bħala punt ta’ prinċipju, kull ċittadin ta’ pajjiż terz jew persuna apolida li ma jissodisfawx, jew m’għadhomx jissodisfaw il-kondizzjonijiet fis-seħħ għad-dħul, għall-preżenza, jew għar-residenza fit-territorju ta’ kull Parti, lejn il-pajjiż tal-oriġini tagħhom.
   DIKJARAZZJONI KONĠUNTA DWAR L-ARTIKOLU 3(1)(b)
   Il-Partijiet jaqblu li waqfiet bl-ajruplan fi transitu f’pajjiż terz m’għandhomx jitqiesu li jammontaw għal “ma tkun daħlet f’pajjiżi oħra f’dan it-traġitt” skont it-tifsir ta’ dawn id-dispożizzjonijiet.
   DIKJARAZZJONI KONĠUNTA DWAR L-ARTIKOLU 8(2)
   Il-Partijiet jaqblu li, fir-rigward tal-applikazzjonijiet tar-riammissjoni sottomessi mill-Istati Membri li l-perjodu tad-detenzjoni massima tagħhom fil-leġislazzjoni nazzjonali tagħhom hi inqas minn, jew ugwali għal, 30 jum, il-limitu taż-żmien ta’ 30 jum kalendarji msemmi fl-Artikolu 8(2) jinkludi, fil-każ ta’ risposta pożittiva għall-applikazzjoni tar-riammissjoni, il-ħruġ tad-dokument tal-ivvjaġġar meħtieġ għar-riammissjoni tiegħu jew tagħha fir-rigward tal-Artikolu 2(2) u l-Artikolu 3(4) tal-Ftehim.
   DIKJARAZZJONI KONĠUNTA BEJN IL-KOMUNITÀ EWROPEA U L-PAKISTAN DWAR IL-MIGRAZZJONI LEGALI
   B’kont meħud tal-interess tal-Pakistan li jibbenefika mill-opportunitajiet għall-migrazzjoni legali eżistenti fl-Istati Membri tal-Unjoni Ewropea, il-Partijiet qablu li l-applikazzjoni ta’ dan il-Ftehim ser tkun strumentali sabiex l-Istati Membri jiġu nkoraġġuti joffru opportunitajiet ta’ migrazzjoni legali liċ-ċittadini Pakistani. F’dan il-kuntest, il-Kummissjoni Ewropea tappella lill-Istati Membri sabiex jidħlu f’diskussjonijiet mal-Pakistan, skont il-leġislazzjoni nazzjonali tagħhom, dwar il-possibiltajiet ta’ migrazzjoni legali taċ-ċittadini Pakistani.
   DIKJARAZZJONI KONĠUNTA DWAR L-ASSISTENZA TEKNIKA
   Il-Partijiet huma impenjati li jimplimentaw dan il-Ftehim fuq il-bażi tar-responsabbiltà kondiviża u sħubija bbilanċjata fi spirtu ta’ solidarjetà dwar il-ġestjoni tal-migrazzjoni bejn l-Unjoni Ewropea u l-Pakistan.
   F’dan il-kuntest, l-Unjoni Ewropea ser tappoġġja lill-Pakistan, permezz ta’ programmi ta’ assistenza Komunitarji, notevolment il-Programm Aeneas, fil-implimentazzjoni tal-komponenti kollha ta’ dan il-Ftehim, inkluż appoġġ indirizzat għas-sistemazzjoni mill-ġdid u l-benesseri tal-persuni riammessi.
   Dan l-appoġġ jista’ bħala prinċipju jkopri wkoll it-trawwim tal-konnessjonijiet bejn il-migrazzjoni u l-iżvilupp, l-organizzazzjoni u l-promozzjoni tal-migrazzjoni ekonomika legali, il-ġestjoni tal-migrazzjoni illegali, u l-protezzjoni tal-migranti mill-isfruttament u l-esklużjoni.
   DIKJARAZZJONI KONĠUNTA DWAR ID-DANIMARKA
   Il-Partijiet jieħdu nota li dan il-Ftehim ma japplikax la għat-territorju tar-Renju tad-Danimarka, u lanqas għaċ-ċittadini tar-Renju tad-Danimarka. F’dawn iċ-ċirkostanzi huwa xieraq li l-Pakistan u d-Danimarka jikkonkludu ftehim dwar ir-riammissjoni fuq l-istess termini ta’ dan il-Ftehim.
   DIKJARAZZJONI KONĠUNTA DWAR L-ISLANDA U N-NORVEĠJA
   Il-Partijiet jieħdu nota tar-relazzjoni mill-qrib li teżisti bejn il-Komunità Ewropea u l-Islanda u n-Norveġja, b’mod partikolari permezz tal-Ftehim tat-18 ta’ Mejju 1999 li jikkonċerna l-assoċjazzjoni ta’ dawn il-pajjiżi mal-implimentazzjoni, l-applikazzjoni u l-iżvilupp tal-acquis ta’ Schengen. F’dawn iċ-ċirkostanzi hu xieraq li l-Pakistan jikkonkludi ftehim dwar ir-riammissjoni mal-Islanda u n-Norveġja fuq l-istess termini ta’ dan il-Ftehim.
   DIKJARAZZJONI KONĠUNTA DWAR DJALOGU KOMPRENSIV DWAR IL-ĠESTJONI TAL-MIGRAZZJONI
   Il-Partijiet huma impenjati sabiex jinvolvu ruħhom fi djalogu komprensiv dwar il-ġestjoni tal-migrazzjoni fil-qafas tal-Kummissjoni Konġunta li għandha tiġi stabbilita taħt il-Ftehim ta’ Kooperazzjoni tat-Tielet Ġenerazzjoni bejn il-KE u l-Pakistan. Dan id-djalogu ser jinkludi l-politika tal-viżi, bil-għan li jiġu ffaċilitati l-iskambji bejn in-nies.


title: 2013/332/UE: Deċiżjoni tal-Kunsill tal- 10 ta' Ġunju 2013 dwar il-konklużjoni f’isem l-Unjoni Ewropea tal-Protokoll dwar l-iplimentazzjoni tal-Konvenzjoni Alpina tal-1991 fil-qasam tat-trasport (Protokoll dwar it-trasport)

text:
               28.6.2013

               MT

               Il-Ġurnal Uffiċjali tal-Unjoni Ewropea

               L 177/13

         DEĊIŻJONI TAL-KUNSILL
   tal-10 ta' Ġunju 2013
   dwar il-konklużjoni f’isem l-Unjoni Ewropea tal-Protokoll dwar l-iplimentazzjoni tal-Konvenzjoni Alpina tal-1991 fil-qasam tat-trasport (Protokoll dwar it-trasport)
   (2013/332/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 91 flimkien mal-Artikolu 218(6)(a)(v), u l-ewwel paragrafu tal-Artikolu 218(8) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:

               (1)

               Il-Konvenzjoni dwar il-ħarsien tal-Alpi (il-Konvenzjoni Alpina) ġiet konkluża f’isem il-Komunità Ewropea mill-Kunsill bid-Deċiżjoni 96/191/KE (2).

               (2)

               Il-Kunsill iddeċieda dwar l-iffirmar, f’isem il-Komunità, tal-Protokoll dwar l-Implimentazzjoni tal-Konvenzjoni Alpina tal-1991 fil-qasam tat-trasport (il-Protokoll dwar it-trasport) bid-Deċiżjoni 2007/799/KE (3).

               (3)

               Il-Protokoll dwar it-trasport huwa pass importanti fl-implimentazzjoni tal-Konvenzjoni Alpina u l-Unjoni hija impenjata biex jinkisbu l-għanijiet ta' dik il-Konvenzjoni.

               (4)

               Il-problemi transkonfinali ekonomiċi, soċjali u ekoloġiċi tal-Alpi għadhom sfida ewlenija li għandha tiġi indirizzata f'din iż-żona sensittiva ħafna.

               (5)

               Il-Protokoll dwar it-trasport jipprovdi qafas, ibbażat fuq il-prinċipju ta’ prekawzjoni, il-prinċipju ta’ prevenzjoni u l-prinċipju ta’ “min iniġġes, iħallas”, biex jiżgura l-mobbiltà sostenibbli u l-protezzjoni tal-ambjent, fir-rigward tal-mezzi kollha tat-trasport fir-reġjun Alpin fid-dawl tal-Artikolu 2 tal-Konvenzjoni Alpina.

               (6)

               Id-dispożizzjonijiet tal-Protokoll dwar it-trasport huma konformi mal-Politika Komuni tat-Trasport tal-Unjoni u jappoġġaw bis-sħiħ l-approċċ tat-“Trasport iktar Ekoloġiku” tal-Kummissjoni li ġie adottat fl-2008.

               (7)

               Ir-ratifika tal-Protokoll dwar it-trasport issaħħaħ il-kooperazzjoni transkonfinali ma' dawk il-pajjiżi li mhumiex membri tal-Unjoni, jiġifieri l-Liechtenstein, Monako u l-Iżvizzera, li għandu jgħin biex jiġi żgurat li l-objettivi tal-Unjoni ikunu kondiviżi mill-imsieħba reġjonali u li tali inizjattivi ikopru r-reġjun Alpin kollu.

               (8)

               Il-Protokoll dwar it-trasport għandu għalhekk jiġi approvat,

         ADOTTA DIN ID-DEĊIŻJONI:
   Artikolu 1
   Il-Protokoll dwar l-Implimentazzjoni tal-Konvenzjoni Alpina tal-1991 fil-qasam tat-trasport (il-Protokoll dwar it-trasport) huwa b'dan approvat f’isem l-Unjoni. (4)

   Artikolu 2
   Il-President tal-Kunsill huwa b’dan awtorizzat li jinnomina l-persuna/i bis-setgħa li tiddepożita/jiddepożitaw, f'isem l-Unjoni, l-istrument tal-approvazzjoni mar-Repubblika tal-Awstrija skont l-Artikolu 24 tal-Protokoll dwar it-trasport u tagħmel/jagħmlu id-dikjarazzjoni li ġejja:

      “B’konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwiet u ssuċċediet lill-Komunità Ewropea u minn dik id-data teżerċita d-drittijiet kollha u tassumi l-obbligi kollha tal-Komunità Ewropea. Għalhekk, referenzi għal "il-Komunità Ewropea" jew għal "il-Komunità" fit-test tal-Protokoll għandhom, fejn xieraq, jinqraw bħala referenzi għal "l-Unjoni Ewropea".”.

   Artikolu 3
   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fil-Lussemburgu, l-10 ta’ Ġunju 2013.

            Għall-Kunsill

            Il-President

         L. VARADKAR

      (1)  ĠU C 184 E, 8.7.2010, p. 183 u ĠU C 81 E, 15.3.2011, p. 1.

      (2)  ĠU L 61, 12.3.1996, p. 31.

      (3)  ĠU L 323, 8.12.2007, p. 13.

      (4)  Il-Protokoll ġie ppubblikat fi ĠU L 323, 8.12.2007, p. 15 flimkien mad-deċiżjoni dwar l-iffirmar.


title: 2007/41/KE: Deċiżjoni tal-Kunsill tat- 22 ta’ Jannar 2007 li tinnomina tliet membri u żewġ membri supplenti Żvediżi fil-Kumitat tar-Reġjuni

text:
               8.1.2008

               MT

               Il-Ġurnal Uffiċjali ta’ l-Unjoni Ewropea

               33

         DEĊIŻJONI TAL-KUNSILL
   tat-22 ta’ Jannar 2007 li tinnomina tliet membri
   u żewġ membri supplenti Żvediżi fil-Kumitat tar-Reġjuni
   (2007/41/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 263 tiegħu,
   Wara li kkunsidra l-proposta mill-Gvern Żvediż,
   Billi:

               (1)

               Fl-24 ta' Jannar 2006, il-Kunsill adotta d-Deċiżjoni 2006/116/KE (1) li tinnomina l-membri u l-membri supplenti tal-Kumitat tar-Reġjuni għall-perjodu mis-26 ta' Jannar 2006 sal-25 ta' Jannar 2010.

               (2)

               Saru vakanti tliet postijiet ta' membri tal-Kumitat tar-Reġjuni konsegwentement għall-mewt tas-Sur Anders GUSTÂV u għat-tmiem tal-mandati tas-Sinjura Catarina TARRAS-WAHLBERG u tas-Sur Aldo ISKRA. Saru vakanti żewġ postijiet ta' membri supplenti tal-Kumitat tar-Reġjuni konsegwentement għat-tmiem tal-mandati tas-Sinjura Catarina SEGERSTEN-LARSSON u tas-Sinjura Christina TALLBERG,

         IDDEĊIEDA KIF ĠEJ:
   Artikolu 1
   Huma b'dan nominati, fil-Kumitat tar-Reġjuni:

               (a)

               bħala membri:

                           —

                           is-Sinjura Chris HEISTER, ledamot i landstingsfullmäktige i Stockholms läns landsting, sabiex tissostitwixxi lis-Sur Anders GUSTÂV;

                           —

                           is-Sinjura Lisbeth RYDEFJÄRD, ledamot i landstingsstyrelsen, Jönköpings läns landsting, sabiex tissostitwixxi lis-Sur Aldo ISKRA;

                           —

                           is-Sinjura Catarina TARRAS-WAHLBERG, ledamot i kommunfullmäktige, Stockholmskommun (bidla fil-mandat).

               (b)

               bħala membri supplenti:

                           —

                           is-Sinjura Catarina SEGERSTEN-LARSSON, ledamot i landstingsfullmäktige, Värmlands läns landsting (bidla fil-mandat):

                           —

                           is-Sinjura Christina TALLBERG, ledamot i kommunfullmäktige, Tyresö kommun (bidla fil-mandat).

         Artikolu 2
   Din id-Deċiżjoni għandha jkollha effett fil-jum ta' l-adozzjoni tagħha.

      Magħmul fi Brussell, 22 ta’ Jannar 2007.

            Għall-Kunsill

            Il-President

         F.-W. STEINMEIER

      (1)  ĠU L 56, 25.2.2006, p. 75.


title: Deċiżjoni tal-Kumitat Permanenti tal-Istati tal-EFTA Nru 1/2010/SC tat- 28 ta’ Jannar 2010 li tistabbilixxi l-Kumitat Proviżorju dwar Mekkaniżmu Finanzjarju taż-ŻEE 2009-2014

text:
               4.3.2010

               MT

               Il-Ġurnal Uffiċjali tal-Unjoni Ewropea

               L 53/19

         DEĊIŻJONI TAL-KUMITAT PERMANENTI TAL-ISTATI TAL-EFTA
   Nru 1/2010/SC
   tat-28 ta’ Jannar 2010
   li tistabbilixxi l-Kumitat Proviżorju dwar Mekkaniżmu Finanzjarju taż-ŻEE 2009-2014
   IL-KUMITAT PERMANENTI TAL-ISTATI TAL-EFTA,
   Wara li kkunsidra l-Ftehim dwar iż-żona Ekonomika Ewropea, kif aġġustat mill-Protokoll li Jaġġusta l-Ftehim dwar iż-Żona Ekonomika Ewropea, minn hawn ‘il quddiem imsejjaħ il-Ftehim taż-ŻEE,
   Wara li kkunsidra l-ftehim li għandu jiġu konkluż u li jistabilixxi l-Mekkaniżmu Finanzjarju taż-ŻEE il-ġdid għall-perjodu 2009-2014,
   B’kunsiderazzjoni għall-ftehim bejn ir-Renju tan-Norveġja u l-Komunità Ewropea għall-istabilizzazzjoni ta’ Mekkaniżmu Finanzjaru Norveġiż għall-perjodu 2009-2014,
   IDDEĊIEDA DAN LI ĠEJ:
   Artikolu 1
   1.   Kumitat Proviżorju dwar Mekkaniżmu Finanzjarju taż-ŻEE 2009-2014, minn hawn ‘il quddiem imsejjaħ il-Kumitat Proviżorju, li għandu jiba’ jopera mill-iżjed fis possibbli, huwa b’dan stabbilit.
   2.   Il-Kumitat Proviżorju se jassisti lill-Istati tal-EFTA biex jippreparaw għall-implimentazzjoni tal-Mekkaniżmu Finanzjarju taż-ŻEE għall-perjodu 2009-2014.
   3.   Il-Kumitat Proviżorju se jirrapporta lill-Kumitat Permanenti.
   4.   Il-Kumitat Proviżorju jista’ jiġi assistit mill-Missjonijiet tal-Istati tal-EFTA u taż-ŻEE għall-UE.
   5.   Il-Kumitat Proviżorju sejjer, fid-dħul fis-seħħ tiegħu jew fil-ġurnata tal-applikazzjoni proviżorja tal-att legali li jistabbilixxi l-Mekkaniżmu Finanzjarju taż-ZEE 2009-2014, jiġi sostitwit minn Kumitat dwar Mekkaniżmu Finanzjarju taż-ŻEE 2009-2014.
   6.   Il-Kumitat Priviżorju se jiddiskuti u jevalwa l-koordinazzjoni possibbli bejn il-Mekkaniżmu Finanzjarju taż-ŻEE u l-Mekkaniżmu Finanzjarju Norveġiż.
   7.   Il-Kumitat Proviżorju se jagħżel President li se jkun konfermat mill-Kumitat Permanenti.
   Artikolu 2
   Din id-deċiżjoni għandu jkollha effett immedjat.
   Artikolu 3
   Din id-Deċiżjoni għandha tkun ippubblikata fit-Taqsima taż-ŻEE, u fis-Suppliment taż-ŻEE, ta’ Il-Ġurnal Uffiċjali tal-Unjoni Ewropea.

      Magħmul fi Brussell, it-28 ta’ Jannar 2010.

            F’isem il-Kumitat Permanenti

            Il-President

         L-A.S.T. Il-Prinċep Nikolaus tal-LIECHTENSTEIN

            Is-Segretarju-Ġenerali

         Kåre BRYN


title: Deċiżjoni tal-Kunsill (UE) 2017/546 tal-21 ta' Marzu 2017 li taħtar membru u membru supplenti, proposti mir-Repubblika Federali tal-Ġermanja, fil-Kumitat tar-Reġjuni

text:
               23.3.2017

               MT

               Il-Ġurnal Uffiċjali tal-Unjoni Ewropea

               L 78/63

         DEĊIŻJONI TAL-KUNSILL (UE) 2017/546
   tal-21 ta' Marzu 2017
   li taħtar membru u membru supplenti, proposti mir-Repubblika Federali tal-Ġermanja, fil-Kumitat tar-Reġjuni
   IL-KUNSILL TA' L-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Filwaqt li kkunsidra l-proposta mill-Gvern Ġermaniż,
   Billi:

               (1)

               Fis-26 ta' Jannar 2015, fil-5 ta' Frar 2015 u fit-23 ta' Ġunju 2015, il-Kunsill adotta d-Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020.

               (2)

               Konsegwentement għal tmiem il-mandat tas-Sur Helmuth MARKOV, sar vakanti s-siġġu ta' membru fil-Kumitat tar-Reġjuni.

               (3)

               Konsegwentement għall-ħatra tas-Sinjura Anne QUART bħala membru fil-Kumitat tar-Reġjuni, sar vakanti s-siġġu ta' membru supplenti,

         ADOTTA DIN ID-DEĊIŻJONI:
   Artikolu 1
   Huma b'dan maħturin fil-Kumitat tar-Reġjuni għall-bqija tal-mandat attwali, li jintemm fil-25 ta' Jannar 2020:

               (a)

               bħala membru:

                           —

                           Is-Sinjura Anne QUART, Staatssekretärin für Europa und Verbraucherschutz, Ministerium der Justiz und für Europa und Verbraucherschutz des Landes Brandenburg,

                     u

               (b)

               bħala membru supplenti:

                           —

                           Is-Sur Stefan LUDWIG, Mitglied der Landesregierung Brandenburg, Ministru der Justiz und für Europa und Verbraucherschutz des Landes Brandenburg.

         Artikolu 2
   Din id-Deċiżjoni tidħol fis-seħħ fid-data tal-adozzjoni tagħha.

      Magħmul fi Brussell, il-21 ta' Marzu 2017.

            Għall-Kunsill

            Il-President

         E. SCICLUNA

      (1)  Id-Deċiżjoni tal-Kunsill (UE) 2015/116 tas-26 ta' Jannar 2015 li taħtar il-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 20, 27.1.2015, p. 42).

      (2)  Id-Deċiżjoni tal-Kunsill (UE) 2015/190 tal-5 ta' Frar 2015 li taħtar il-membri u membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 31, 7.2.2015, p. 25).

      (3)  Id-Deċiżjoni tal-Kunsill (UE) 2015/994 tat-23 ta' Ġunju 2015 li taħtar il-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 159, 25.6.2015, p. 70).


title: 2006/814/KE: Deċiżjoni tal-Parlament Ewropew tas- 27 ta' April 2006 dwar il-kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2004, Sezzjoni VI – Kumitat Ekonomiku u Soċjali Ewropew

text:
               6.12.2006

               MT

               Il-Ġurnal Uffiċjali ta’ l-Unjoni Ewropea

               L 340/40

         DEĊIŻJONI TAL-PARLAMENT EWROPEW
   tas-27 ta' April 2006
   dwar il-kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2004, Sezzjoni VI – Kumitat Ekonomiku u Soċjali Ewropew
   (2006/814/KE)
   IL-PARLAMENT EWROPEW,

               —

               wara li kkunsidra l-baġit ġenerali ta' l-Unjoni Ewropea għas-sena finanzjarja 2004 (1),

               —

               wara li kkunsidra l-kontijiet finali annwali tal-Komunitajiet Ewropej għas-sena finanzjarja 2004, Volum III (N6-0027/2005 – C6-0362/2005),

               —

               wara li kkkunsidra r-rapport annwali tal-Qorti ta' l-Awdituri għas-sena finanzjarja 2004, akkumpanjata mir-risposti ta' l-istituzzjonijiet li ġew verifikati (2),

               —

               wara li kkunsidra l-istqarrija ta' assigurazzjoni fir-rigward tal-kredibilità tal-kontijiet u tal-legalità u tar-regolarità tat-tranżazzjonijiet rispettivi pprovduti mill-Qorti ta' l-Awdituri Ewropea bi qbil ma' l-Artikolu 248 tat-Trattat KE (3),

               —

               wara li kkunsidra r-rakkomandazzjoni tal-Kunsill ta' l-14 ta' Marzu 2006 (5971/2006 — C6-0092/2006),

               —

               wara li kkunsidra l-Artikoli 272(10), 275 u 276 tat-Trattat KE,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-Baġit ġenerali tal-Komunitajiet Ewropej (4), u b'mod partikulari l-Artikoli 50, 86, 145, 146 u 147 tiegħu,

               —

               wara li kkunsidra r-Regolament Finanzjarju tal-21 ta' Diċembru 1977 li huwa applikabbli għall-baġit ġenerali tal-Komunitajiet Ewropej (5),

               —

               wara li kkunsidra r-Regola 71 u l-Anness V tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A6-0114/2006),

               1.

               Jagħti kwittanza lis-Segretarju Ġenerali tal-Kumitat Ekonomiku u Soċjali Ewropew fir-rigward ta' l-implimentazzjoni tal-baġit għas-sena finanzjarja 2004;

               2.

               Jistipula l-kummenti tiegħu fir-riżoluzzjoni hawn taħt;

               3.

               Jagħti istruzzjonijiet lill-President tiegħu sabiex jgħaddi din-id-deċiżjoni u r-riżoluzzjoni li tagħmel parti integrali minnha, lill-Kunsill, lill-Kummissjoni, lill-Qorti tal-Ġustizzja, lill-Qorti ta' l-Awdituri, lill-Kumitat Ekonomiku u Soċjali Ewropew, lill-Kumitat tar-Reġjuni, lill-Ombudsman Ewropew u lill-Kontrollur Ewropew għall-Protezzjoni tad-Dejta, u li jippubblikahom fil-Ġurnal Uffiċjali ta' l-Unjoni Ewropea (serje L).

            Il-President

         Josep BORRELL FONTELLES

            Is-Segretarju Ġenerali

         Julian PRIESTLEY

      (1)  ĠU L 53, 23.2.2004.

      (2)  ĠU C 301, 30.11.2005, p. 1.

      (3)  ĠU C 301, 30.11.2005, p. 9.

      (4)  ĠU L 248, 16.9.2002, p. 1.

      (5)  ĠU L 356, 31.12.1977, p. 1.
    ---documentbreak---

               6.12.2006

               MT

               Il-Ġurnal Uffiċjali ta’ l-Unjoni Ewropea

               L 340/41

         RIŻOLUZZJONI TAL-PARLAMENT EWROPEW
   b'kummenti li jiffurmaw parti integrali mid-deċiżjoni dwar il-kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2004, Taqsima VI – il-Kumitat Ekonomiku u Soċjali Ewropew
   IL-PARLAMENT EWROPEW,

               —

               wara li kkunsidra l-baġit ġenerali ta' l-Unjoni Ewropea għas-sena finanzjarja 2004 (1),

               —

               wara li kkunsidra l-kontijiet finali annwali tal-Komunitajiet Ewropej għas-sena finanzjarja 2004, Volum III (N6-0027/2005 – C6-0362/2005),

               —

               wara li kkunsidra r-rapport annwali tal-Qorti ta' l-Awdituri għas-sena finanzjarja 2004, akkumpanjata mir-risposti ta' l-istituzzjonijiet li ġew verifikati (2),

               —

               wara li kkunsidra l-istqarrija ta' assigurazzjoni fir-rigward tal-kredibilità tal-kontijiet u tal-legalità u tar-regolarità tat-tranżazzjonijiet rispettivi pprovduti mill-Qorti ta' l-Awdituri Ewropea bi qbil ma' l-Artikolu 248 tat-Trattat KE (3),

               —

               wara li kkunsidra r-rakkomandazzjoni tal-Kunsill ta' l-14 ta' Marzu 2006 (5971/2006 — C6-0092/2006),

               —

               wara li kkunsidra l-Artikoli 272(10), 275 u 276 tat-Trattat KE,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-Baġit ġenerali tal-Komunitajiet Ewropej (4), u b'mod partikulari l-Artikoli 50, 86, 145, 146 u 147 tiegħu,

               —

               wara li kkunsidra r-Regolament Finanzjarju tal-21 ta' Diċembru 1977 li huwa applikabbli għall-baġit ġenerali tal-Komunitajiet Ewropej (5),

               —

               wara li kkunsidra r-Regola 71 u l-Anness V tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A6-0114/2006),

               1.

               Jinnota li fl-2004 il-Kumitat Soċjali u Ekonomiku Ewropew (EESC) amministra baġit ta' EUR 103 000 000 b'rata ta' utilizzar ta' 88,56 % (2003: 98,12 %);

               2.

               Jinnota, kif stipulat fil-paragrafu 9.23 tar-Rapport Annwali tal-Qorti ta' l-Awdituri msemmi hawn fuq, li l-istandards tal-kontroll intern ġew approvati f'Lulju 2004 iżda li għad ma ttiħdux il-miżuri kollha meħtieġa biex tintlaħaq il-konformità magħhom;

               3.

               Jinnota fir-rigward tas-sejbiet tal-Qorti ta' l-Awdituri tal-paragrafu 9.7 tar-Rapport Annwali tagħha dwar it-trasferiment ta' parti mill-emolumenti ta' l-istaff bl-applikazzjoni ta' koeffiċjenti tal-piż (weighting coefficient) ta' numru sinifikattiv ta' każi li ma kinux appoġġjati minn prova xierqa tad-dritt ta' l-uffiċjal għat-trasferimenti mitluba; jinnota li skond l-informazzjoni pprovduta mill-EESC ittieħdu miżuri korrettivi fl-2005;

               4.

               Ifakkar fl-assigurazzjoni ta' l-EESC mogħtija fl-2004 li ma kienx hemm aktar irregolaritajiet fir-rigward tal-pagament ta' l-'ispejjeż ta' l-ivjaġġar tal-Membri tagħha (6); madankollu jirrimarka li l-Qorti ta' l-Awdituri fir-rapport annwali tagħha għas-sena finanzjarja 2003, ippubblikat f'Novembru 2004, irreferiet għal tliet każi fejn l-għoti ta' flus għall-ivjaġġar imħallsa lill-Membri ta' l-EESC kien id-doppju ta' l-ammont stabbilit mir-regoli tal-Kumitat stess; jinnota li s-servizz ta' prosekuzzjoni tal-Beġju beda investigazzjoni formali bbażata fuq sejba mill-OLAF ta' prova soda prima facie ta' EUR 45 000 fi spejjeż kienu dikjarati b'mod żbaljat minn Membru ta' l-EESC fuq perjodu ta' sitt snin; huwa mgħarraf li l-EESC ivvota biex ineħħi l-immunità tal-Membru kkonċernat u li huwa mistenni l-verdett tal-qorti kompetenti Belġjana qabel it-tmiem ta' l-2006;

               5.

               Jinnota li fl-2004 l-EESC bidel ir-regoli interni tiegħu sabiex jaħtar viċi-president li jkun responsabbli minn kwistjonijiet baġitarji u mir-relazzjonijiet mal-Parlament;

               6.

               Jilqa' l-fatt li l-EESC ressaq ir-rapport annwali ta' ħidma, inkluż rapport mill-awditur intern u akkumpanjat minn stqarrija ta' assigurazzjoni mill-uffiċjal delegat li jawtorizza;

               7.

               Jinnota li r-reservazzjoni tas-Segretarju Ġenerali ta' l-EESC fir-rigward ta' l-assigurazzjoni tal-kalkoli tas-salarju permezz tas-softwer ta' l-applikazzjoni tal-pagi ġdida (NAP) matul is-sena finanzjarja 2004, din il-kwistjoni qed tkun deskritta wkoll fil-paragrafu 9.5 tar-rapport tal-Qorti ta' l-Awdituri;

               8.

               Jinnota s-sejbiet li ġejjin riżultati tar-rapport ta' attività annwali:

                           —

                           żieda fin-numru ta' Membri minn 222 sa 317 (żieda ta' 42,79 %) wara t-tkabbir fl-1 ta' Mejju 2004;

                           —

                           għeluq u sostituzzjoni ta' l-uffiċċju tal-kontijiet imprest mill-1 ta' Jannar 2004 bl-ipproċessar dirett ta' l-ordnijiet tal-pagament fil-programm tal-kompjuter Si2;

                           —

                           żieda fit-talbiet għat-traduzzjoni ta' 33,5 % meta mqabbla ma' l-2003;

                           —

                           żieda ta' 35 % fin-numru ta' laqgħat;

                           —

                           problemi bin-NAP kif ukoll diffikultajiet fir-reklutaġġ ta' l-istaff kollu meħtieġ fl-2004;

               9.

               Jinnota li minbarra ċ-ċaqliq tiegħu lejn il-bini li tlesta dan l-aħħar fit-triq Belliard, l-EESC (flimkien mal-Kumitat tar-Reġjuni) għandu programm ta' bini li jinkludi erba' strutturi oħra (Belliard 68, Belliard 96, Trèves u Remorqueur) u jkun jeħtieġ aktar akkomodazzjoni ta' uffiċji għat-tkabbir ta' l-UE fil-futur;

               10.

               Jistenna r-riżultati tal-verifika ta' l-ECA dwar il-proċeduri ta' akkwiżizzjoni u ta' rinnovament għal bini kollu maqsum bejn il-Kumitat tar-Reġjuni u l-EESC, inklużi l-bini Belliard I u l-bini Belliard II; jemmen li għandu jkun hemm verifika fir-rigward tar-rinnovament tal-Montoyer ukoll; jinnota li l-kiri ta' bini għandu jnaqqas b'mod sostanzjali r-riskji involuti għal istituzzjonijiet żgħar u li din is-soluzzjoni għandha titqies bħala alternattiva serja għal proġetti ta' bini fil-futur; japprova l-fatt li b'riżultat tal-politika dwar funzjonijiet sensittivi, il-kap tat-taqsima ta' l-infrastruttura bidel il-pożizzjoni u li qed ikun ipproċessat ir-reklutaġġ ġdid għal din il-pożizzjoni;

               11.

               Jilqa' l-fatt li r-rapport jinkludi r-riżultati tal-kontrolli 'ex-post' bi qbil ma' l-Artikolu 52 tar-Regolament tal-Kummissjoni (KE, Euratom) Nru 2342/2002 tat-23 ta' Diċembru 2002 li jistipula regoli dettaljati għall-implimentazzjoni tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li japplika għall-baġit ġenerali tal-Komunitajiet Ewropej (7) li jistipula dan li ġej:
               “Ir-riżultat tal-verifiki 'ex-post' għandu jkun stipulat mar-rapport ta' ħidma annwali, ippreżentat flimkien ma' kwistjonijiet oħrajn, lill-istituzzjoni tiegħu mill-uffiċjal delegat li jawtorizza”;

               12.

               Jemmen li f'dan ir-rigward l-eżempju ta' l-EESC għandu jkun segwit b'mod utli minn istituzzjonijiet oħrajn.

      (1)  ĠU L 53, 23.2.2004.

      (2)  ĠU C 301, 30.11.2005, p. 1.

      (3)  ĠU C 301, 30.11.2005, p. 9.

      (4)  ĠU L 248, 16.9.2002, p. 1.

      (5)  ĠU L 356, 31.12.1977, p. 1.

      (6)  Ara l-paragrafu 3 tar-riżoluzzjoni tal-Parlament Ewropew li tinkludi l-kummenti li jakkumpanjaw id-deċiżjoni relatata mal-kwittanza fir-rigward ta' l-implimentazzjoni tal-baġit ġenerali ta' l-Unjoni Ewropea għas-sena finanzjarja 2002 – Taqsima VI -il-Kumitat Ekonomiku u Soċjali Ewropew (ĠU C 104 E, 30.4.2004, p. 698).

      (7)  ĠU L 357, 31.12.2002, p. 1. Regolament kif emendat bir-Regolament (KE, Euratom) Nru 1261/2005 (ĠU L 201, 2.8.2005, p. 3).


title: Deċiżjoni ta' l-Awtorità ta' Sorveljanza ta' l-EFTA Nru 365/06/COL tad- 29 ta’ Novembru 2006 li temenda, għas-sittin darba, ir-regoli proċedurali u sostantivi fil-qasam ta’ l-għajnuna mill-Istat

text:
               28.6.2007

               MT

               Il-Ġurnal Uffiċjali ta’ l-Unjoni Ewropea

               L 166/28

         DEĊIŻJONI TA' L-AWTORITÀ TA' SORVELJANZA TA' L-EFTA
   Nru 365/06/COL
   tad-29 ta’ Novembru 2006
   li temenda, għas-sittin darba, ir-regoli proċedurali u sostantivi fil-qasam ta’ l-għajnuna mill-Istat
   L-AWTORITÀ TA' SORVELJANZA TA' L-EFTA,
   WARA LI KKUNSIDRAT il-Ftehim dwar iż-Żona Ekonomika Ewropea (1), partikolarment l-Artikoli 61 u 63 u l-Protokoll 26 tiegħu,
   WARA LI KKUNSIDRAT il-Ftehim bejn l-Istati ta’ l-EFTA dwar it-twaqqif ta’ l-Awtorità ta' Sorveljanza u Qorti tal-Ġustizzja (2), partikolarment l-Artikolu 24 u l-Artikolu 5(2)(b) tiegħu u l-Artikolu 1 fil-Parti 1 tal-Protokoll 3 tiegħu,
   BILLI skond l-Artikolu 24 tal-Ftehim dwar is-Sorveljanza u l-Qorti, l-Awtorità ta' Sorveljanza ta' l-EFTA għandha ġġib fis-seħħ id-dispożizzjonijiet tal-Ftehim taż-ŻEE li jirrigwarda l-għajnuna mill-Istat,
   BILLI skond l-Artikolu 5 (2) (b) tal-Ftehim dwar is-Sorveljanza u l-Qorti, l-Awtorità ta' Sorveljanza ta' l-EFTA għandha toħroġ avviżi jew linji gwida dwar il-kwistjonijiet li kienu ttrattati fil-Ftehim taż-ŻEE, jekk dak il-Ftehim jew il-Ftehim dwar is-Sorveljanza u l-Qorti hekk jistipola espressament jew jekk l-Awtorità ta' Sorveljanza ta' l-EFTA tqis illi hu neċessarju,
   FILWAQT LI TFAKKAR ir-Regoli Proċedurali u Sostantivi fil-Qasam ta’ l-Għajnuna mill-Istat (3) adottati fid-19 ta’ Jannar 1994 mill-Awtorità ta’ Sorveljanza ta’ l-EFTA (4),
   BILLI, fl-24 ta' Ottubru 2006, il-Kummissjoni tal-Komunitajiet Ewropej iddeċidiet li testendi l-Qafas dwar l-Għajnuna mill-Istat għall-bini tal-vapuri sal-31 ta' Diċembru 2008 (5),
   BILLI din il-Komunikazzjoni hija wkoll rilevanti għaż-Żona Ekonomika Ewropea,
   BILLI applikazzjoni uniformi tar-regoli għall-Għajnuna mill-Istat taż-ŻEE għandha tkun żgurata fiż-Żona Ekonomika Ewropea kollha,
   BILLI, skond il-punt II taħt l-intestatura “ĠENERALI” fi tmiem l-Anness XV għall-Ftehim taż-ŻEE, l-Awtorità ta’ Sorveljanza ta’ l-EFTA għandha tadotta, wara konsultazzjoni mal-Kummissjoni, atti li jikkorrispondu għal dawk adottati mill-Kummissjoni Ewropea,
   WARA li kkonsultat mal-Kummissjoni Ewropea,
   FILWAQT LI TFAKKAR li l-Awtorità ta’ Sorveljanza ta' l-EFTA kkonsultat lill-Istati ta' l-EFTA permezz ta' ittra datata s-27 ta’ Ottubru 2006 dwar is-suġġett,
   ADOTTAT DIN ID-DEĊIŻJONI:

               (1)

               Il-validità ta' Kapitolu 24B tal-Linji gwida għall-Għajnuna mill-Istat għall-bini tal-vapuri ġiet estiża sal-31 ta' Diċembru 2008. Il-Paragrafu 31 li kien hemm qabel f' sezzjoni 24B.7 ta' Kapitolu 24B għal-Linji gwida għall-Għajnuna mill-Istat ġie sostitwit b'paragrafu ġdid 31 li għandu jaqra kif ġej:
               “Dan il-Qafas għandu jkun applikabbli mill-1 ta' Jannar 2004 sa mhux aktar tard mill-31 ta' Diċembru 2008. Matul dan il-perjodu jista' jiġi rivedut mill-Awtorità.”

               (2)

               In-nota tal-qiegħ għall-Kapitolu 24B tal-Linji gwida għall-Għajnuna mill-Istat għandha tinqara kif ġej:
               “Dan il-Kapitolu jikkorrispondi għall-Qafas tal-Komunità dwar l-Għajnuna mill-Istat għall-bini tal-vapuri (ĠU C 317, 30.12.2003, p. 11), kif emendat mill-Kummissjoni fl-24 ta' Ottubru 2006 (ĠU C 260, 28.10.2006, p. 7).”

               (3)

               Minħabba ir-Regolament tal-Kunsill (KE) Nru 1177/2002 tas-27 ta' Ġunju 2002 li jikkonċerna mekkaniżmi temporanji ta' difiża għall-bini tal-vapuri (6) skadiet fil-31 ta' Marzu 2005, ir-riferenzi f'Kapitolu 24B tal-Linji gwida għall-Għajnuna mill-Istat għal dak ir-Regolament mhumiex aktar rilevanti. Għalhekk, punt 9 u punt 12(e) ta' Kapitolu 24B mhux ser ikunu iżjed applikati mill-Awtorità b'effett mill-1 ta' Jannar 2007.

               (4)

               L-Istati ta’ l-EFTA għandhom ikunu mgħarrfa permezz ta’ ittra, li tinkludi kopja ta’ din id-Deċiżjoni.

               (5)

               Il-Kummissjoni Ewropea għandha tkun mgħarrfa, skond punt (d) ta' Protokoll 27 tal-Ftehim taż-ŻEE, permezz ta’ kopja ta’ din id-Deċiżjoni.

               (6)

               Din id-Deċiżjoni għandha tiġi ppubblikata fis-sezzjoni taż-ŻEE u fis-Suppliment taż-ŻEE tal-Ġurnal Uffiċjali ta' l-Unjoni Ewropea.

      Magħmul fi Brussell, id-29 ta’ Novembru 2006.

            Għall-Awtorità tas-Sorveljanza ta' l-EFTA

         Bjørn T. GRYDELAND

            President

         Kristján A. STEFÁNSSON

            Membru tal-Kulleġġ

      (1)  Minn hawn 'il quddiem imsejjaħ “il-Ftehim taż-ŻEE”.

      (2)  Minn hawn ‘il quddiem imsejjaħ “Il-Ftehim tas-Sorveljanza u l-Qorti”.

      (3)  Minn hawn ‘il quddiem msejjaħ “Il-Linji gwida dwar l-Għajnuna mill-Istat”.

      (4)  Inizjalment ippubblikat fil-ĠU Nru L 231, 3.9.1994, fis-Suppliment taż-ŻEE tiegħu Nru 32 fl-istess data, emendat l-aħħar b'Deċiżjoni tal-5 ta' Ottubru 2006.

      (5)  Komunikazzjoni mill-Kummissjoni li tikkonċerna l-estensjoni tal-Qafas għall-għajnuna mill-Istat għall-bini tal-vapuri (ĠU C 260, 28.10.2006, p. 7).

      (6)  ĠU L 172, 2.7.2002, p.1. Regolament kif emendat minn Regolament (KE) Nru 502/2004 (ĠU L 81, 19.3.2004, p. 6), inkorporat fil-Ftehim taż-ZEE mid-Deċiżjonijiet tal-Kumitat Konġunt Nru. 170/2002 u Nru. 80/2004.


title: 2012/610/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza fir-rigward tal-implimentazzjoni tal-baġit tal-Impriża Konġunta FCH għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/328

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza fir-rigward tal-implimentazzjoni tal-baġit tal-Impriża Konġunta FCH għas-sena finanzjarja 2010
   (2012/610/UE)
   IL-PARLAMENT EWROPEW,

               —

               wara li kkunsidra l-kontijiet annwali finali tal-Impriża Konġunta taċ-Ċelloli tal-Fjuwil u l-Idroġenu għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta taċ-Ċelloli tal-Fjuwil u l-Idroġenu għas-sena finanzjarja 2010, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06086/2012 — C7-0050/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 521/2008 tat-30 ta’ Mejju 2008 li jistabbilixxi Impriża Konġunta taċ-Ċelloli tal-Fjuwil u l-Idroġenu (3),

               —

               wara li kkunsidra r-Regolament tal-Kunsill (UE) Nru 1183/2011 tal-14 ta’ Novembru 2011 li jemenda r-Regolament (KE) Nru 521/2008 li jistabbilixxi Impriża Konġunta taċ-Ċelloli tal-Fjuwil u l-Idroġenu (4),

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0110/2012),

               1.

               Jagħti l-kwittanza lid-Direttur Eżekuttiv tal-Impriża Konġunta taċ-Ċelloli tal-Fjuwil u l-Idroġenu fir-rigward tal-implimentazzjoni tal-baġit tal-Impriża Konġunta għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’hawn isfel;

               3.

               Jagħti istruzzjonijiet lill-President tiegħu sabiex jgħaddi din id-Deċiżjoni, kif ukoll ir-riżoluzzjoni li hija parti integrali minnha, lid-direttur tal-Impriża Konġunta taċ-Ċelloli tal-Fjuwil u l-Idroġenu, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 368, 16.12.2011, p. 40.

      (2)  ĠU L 248, 16.9.2002, p. 1.

      (3)  ĠU L 153, 12.6.2008, p. 1.

      (4)  ĠU L 302, 19.11.2011, p. 3.

      (5)  ĠU L 357, 31.12.2002, p. 72.
    ---documentbreak---

               17.10.2012

               MT

               Il-Ġurnal Uffiċjali tal-Unjoni Ewropea

               L 286/329

         RIŻOLUZZJONI TAL-PARLAMENT EWROPEW
   tal-10 ta’ Mejju 2012
   li tinkludi l-kummenti li jagħmlu parti integrali mid-Deċiżjoni tiegħu dwar il-kwittanza fir-rigward tal-implimentazzjoni tal-baġit tal-Impriża Konġunta taċ-Ċelloli tal-Fjuwil u l-Idroġenu għas-sena finanzjarja 2010
   IL-PARLAMENT EWROPEW,

               —

               wara li kkunsidra l-kontijiet annwali finali tal-Impriża Konġunta taċ-Ċelloli tal-Fjuwil u l-Idroġenu għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta FCH għas-sena finanzjarja 2010, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06086/2012 — C7-0050/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 521/2008 tat-30 ta’ Mejju 2008 li jistabbilixxi Impriża Konġunta taċ-Ċelloli tal-Fjuwil u l-Idroġenu (3),

               —

               wara li kkunsidra r-Regolament tal-Kunsill (UE) Nru 1183/2011 tal-14 ta’ Novembru 2011 li jemenda r-Regolament (KE) Nru 521/2008 li jistabbilixxi Impriża Konġunta taċ-Ċelloli tal-Fjuwil u l-Idroġenu (4),

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0110/2012),

               A.

               billi l-Impriża Konġunta FCH (“l-Impriża Konġunta”) ġiet stabbilita f’Mejju 2008 għal żmien sal-31 ta’ Diċembru 2017 biex tiffoka fuq l-iżvilupp ta’ applikazzjonjiet tas-suq u b’hekk tiffaċilita sforzi industrijali addizzjonali bil-għan li jinfirxu rapidament it-teknoloġiji taċ-ċelloli tal-fjuwil u tal-idroġenu,

               B.

               billi l-Impriża Konġunta bdiet tgawdi awtonomija finanzjarja biss minn Novembru 2010,

               C.

               billi l-Qorti tal-Awdituri tiddikjara li kisbet assigurazzjonijiet raġonevoli li l-kontijiet annwali għas-sena finanzjarja 2010 huma affidabbli u li t-tranżazzjonijiet koperti bihom huma legali u regolari,

               D.

               billi l-Membri Fundaturi tal-Impriża Konġunta huma l-Unjoni Ewropea, irrappreżentata mill-Kummissjoni, u l-Grupp Industrijali Ewropew għall-Inizjattiva Teknoloġika Konġunta taċ-Ċelloli tal-Fjuwil u l-Idroġenu (Grupp Industrijali),

               E.

               billi l-kontribuzzjoni massima mill-Unjoni għall-Impriża Konġunta għall-perjodu sħiħ hija EUR 470 000 000, li għandha titħallas mill-baġit tas-Seba’ Programm ta’ Qafas għar-Riċerka,

               F.

               billi għas-sena finanzjarja 2010 l-baġit tal-Impriża Konġunta kien jammonta għal EUR 97 400 000,

      Il-ġestjoni baġitarja u finanzjarja

               1.

               Jinnota mill-kontijiet annwali finali tal-Impriża Konġunta għas-sena finanzjarja 2010 li l-baġit kien taħt il-ġestjoni tad-DĠ RTD mill-1 ta’ Jannar 2010 sal-14 ta’ Novembru 2010; jieħu nota li l-Impriża Konġunta saret awtonoma fil-15 ta’ Novembru 2010;

               2.

               Jagħraf mill-kontijiet annwali finali li, matul is-sena 2010, l-Impriża Konġunta għamlet żewġ emendi fil-baġit; jagħraf, b’mod partikolari, li:

                           —

                           l-ewwel emenda tal-baġit kienet maħsuba biex tirristruttura l-linji tal-infiq skont il-ħtiġijiet tal-Impriża Konġunta u tqassam id-dħul mill-ġdid, fil-qies tal-awtonomija tal-Impriża Konġunta tard fl-2010;

                           —

                           it-tieni emenda tal-baġit ġemgħet flimkien żewġ linji tad-dħul abbażi ta’ talba mill-Kummissjoni;

               3.

               Jistabbilixxi mill-Kontijiet Annwali Finali li, fl-2010, id-Direttur Eżekuttiv awtorizza tliet trasferimenti baġitarji li jirrappreżentaw total ta’ 0,11 % tal-approprjazzjonijiet ta’ ħlas għall-2010;

               4.

               Jinnota mill-kontijiet annwali finali li, fl-2010, l-Impriża Konġunta kellha rata ta’ eżekuzzjoni tal-baġit ta’ 99,01 % f’dak li jirrigwarda approprjazzjonijiet ta’ impenn u 88,7 % rigward approprjazzjonijiet ta’ ħlas; jieħu nota partikolari ta’:

                           —

                           ir-rata baxxa ta’ eżekuzzjoni fl-approprjazzjonijiet tal-Persunal, sew rigward approprjazzjonijiet ta’ impenn kif ukoll approprazzjonijiet ta’ ħlas, jiġifieri 19,14 % u 13,63 % rispettivament, dovuta l-aktar għal dewmien fir-reklutaġġ;

                           —

                           ir-rata baxxa ta’ eżekuzzjoni fl-approprjazzjonijiet ta’ ħlas tal-Infrastruttura, jiġifieri 15,39 %, marbuta mal-fatt li l-Impriża Konġunta laħqet l-awtonomija tard;

                     jitlob lill-Impriża Konġunta tispjega lill-awtorità ta’ kwittanza dwar id-dewmien fir-reklutaġġ; iħeġġeġ lill-Impriża Konġunta, barra minn hekk, tinforma lill-awtorità ta’ kwittanza dwar il-miżuri adottati u implimentati biex jagħmlu tajjeb għas-sitwazzjoni u jippermettu rata akbar ta’ eżekuzzjoni tal-baġit tagħha, sew rigward l-impenji kif ukoll rigward il-ħlasijiet;

               5.

               Jinnota li l-pagamenti operazzjonali lill-benefiċjarji tal-2010 saru fl-aħħar sitt ġimgħat tal-2010;

      Is-Sistemi Interni ta’ Kontroll

               6.

               Jistieden lill-Impriża Konġunta, u b’mod partikolari lill-Uffiċjal tal-Kontabilità tagħha, biex t/jifformalizza u t/jivvalida l-proċessi sottostanti ta’ attività kif jesiġu r-regoli finanzjarji;

               7.

               Jinnota li l-Qorti tal-Awdituri sabet li l-Impriża Konġunta għandha livell adegwat ta’ governanza u ta’ prattika tal-IT skont id-daqs u l-missjoni tagħha; jenfasizza, madankollu, li għadhom lura l-formalizzazzjoni tal-politiki u l-proċeduri taċ-ċiklu tal-ippjanar strateġiku rigward l-IT, il-klassifikazzjoni tad-data skont ir-rekwiżiti ta’ kunfidenzjalità u integrità u l-Pjan tal-Kontinwazzjoni tal-Attività u l-Irkupru mid-Diżastri; jistieden lill-Impriża Konġunta biex tagħmel tajjeb għas-sitwazzjoni u tipprovdi lill-awtorità ta’ kwittanza rapport aġġornat dwar dan;

               8.

               Itenni li Impriża Konġunta twaqqfet f’Mejju 2008, iżda bdiet taħdem awtonomament f’Novembru 2010; jesprimi t-tħassib tiegħu li l-metodoloġija għall-evalwazzjoni ta’ kontribuzzjonijiet in natura, f’konformità mar-regoli finanzjarji tagħha u abbażi tar-Regoli dwar il-Parteċipazzjoni tas-Seba’ Programm ta’ Qafas, għadha ma ġietx żviluppata; jinnota mit-tweġiba tal-Impriża Konġunta lill-Qorti tal-Awdituri li abbozzat metodoloġija fit-tieni kwart tal-2011 u li din tressqet għall-adozzjoni quddiem il-Bord ta’ Tmexxija f’Novembru 2011; jitlob lill-Impriża Konġunta biex taġġorna lill-awtorità ta’ kwittanza dwar l-aħħar żviluppi rigward l-adozzjoni u l-implimentazzjoni tal-metodoloġija;

      L-Awditu Intern

               9.

               Jieħu nota li r-regoli finanzjarji tal-impriża Konġunta għadhom ma ġewx emendati biex jinkludu dispożizzjoni li tirreferi għas-setgħat tal-awditur intern tal-Kummissjoni rigward il-baġit ġenerali fl-intier tiegħu;

               10.

               Jinnota, madankollu, li l-Kummissjoni u l-Impriża Konġunta ħadu passi biex jiżguraw li jkunu definiti biċ-ċar ir-rwoli operazzjonali rispettivi tas-Servizz tal-Awditjar Intern tal-Kummissjoni u tal-funzjoni tal-awditjar intern tal-Impriża Konġunta;

      Is-Sejħa għal Proposti u t-Tmexxija tal-Proġetti

               11.

               Jinnota mir-Rapport Annwali ta’ Attività (RAA) li, matul l-2009, l-Impriża Konġunta ffinalizzat il-proċess ta’ għażla għas-Sejħa għal Proposti tal-2009, billi ffirmat Ftehim ta’ Għoti għal 28 proġett u li l-ewwel pagamenti, għall-konsorzji kollha għajr wieħed, saru sa tmiem is-sena 2010;

               12.

               Jistabbilixxi mir-RAA li s-Sejħa għal Proposti tal-2010 ġiet ippubblikata fit-18 ta’ Ġunju 2010 u li l-kontribuzzjoni finanzjarja tal-Impriża Konġunta kienet EUR 89 100 000; jieħu nota li 71 proposta tressqu sal-iskadenza, li minnhom 43 issodisfaw il-kriterji tal-evalwazzjoni, u li n-negozjati kuntrattwali saru fl-2011;

               13.

               Jitlob lill-Impriża Konġunta tipprovdi lill-awtorità ta’ kwittanza:

                           —

                           rapport aġġornat dwar is-sitwazzjoni attwali rigward proġetti tas-Sejħa għal Proposti tal-2009, f’termini ta’ pagamenti u riżultati preliminari;

                           —

                           rapport aġġornat dwar is-sitwazzjoni attwali rigward proġetti tas-Sejħa għal Proposti tal-2010, sew f’dak li jirrigwarda l-kuntratti kif ukoll il-pagamenti;

               14.

               Jagħraf li l-evalwazzjoni tas-Sejħa għal Proposti tal-2010 għamluha 32 espert indipendenti flimkien ma’ president, u li żewġ osservaturi indipendenti ssorveljaw il-proċedura ta’ evalwazzjoni biex jiżguraw li din titwettaq b’mod ġust, imparzjali u kunfidenzjali; jitlob lill-Impriża Konġunta tinforma lill-awtorità ta’ kwittanza dwar il-mekkaniżmi ta’ verifika li timplimenta biex tiżgura l-indipendenza sħiħa tal-esperti u l-osservaturi u b’hekk ittaffi r-riskji ta’ kunflitti ta’ interess tul l-evalwazzjoni tal-offerti mixħuta;

      In-nuqqas ta’ ftehim ta’ Stat Ospitanti

               15.

               Itenni li l-Impriża Konġunta għandha tikkonkludi malajr ftehim ospitanti mal-Belġju dwar l-uffiċċji, il-privileġġi, l-immunitajiet u appoġġ ieħor li l-Belġju għandu jipprovdi lill-Impriża Konġunta kif jistipula r-Regolament (KE) Nru 521/2008 li jistabbiliha;

      Kummenti orizzontali dwar l-Impriżi Konġunti

               16.

               Jissottolinja li, sal-lum, il-Kummisjsoni stabbiliet seba’ Impriżi Konġunti skont l-Artikolu 187 tat-Trattat dwar il-Funzjonament tal-Unjoni Ewropea; jinnota li sitt Impriżi konġunti (IMI, ARTEMIS, ENIAC, CLEAN SKY, FCH u ITER-F4E) huma fl-erja ta’ riċerka koperta mid-DĠ RTD u INFSO tal-Kummissjoni, filwaqt li waħda għandha l-inkariku li tiżviluppa sistema ġdida tal-ġestjoni tat-traffiku tal-ajru (SESAR) fil-qasam tat-trasport, u li l-attivitajiet tagħha huma sorveljati mid-DĠ MOVE;

               17.

               Jinnota li r-riżorsi totali indikattivi meqjusa neċessarji għall-Impriżi Konġunti kemm idumu jeżistu jammontaw għal EUR 21 793 000 000;

               18.

               Jinnota li l-kontribuzzjoni totali tal-Unjoni meqjusa neċessarja għall-Impriżi Konġunti kemm idumu jeżistu tammonta għal EUR 11 489 000 000;

               19.

               Jinnota li, għas-sena finanzjarja 2010, il-kontribuzzjoni kumplessiva tal-Unjoni għall-baġit tal-Impriżi Konġunti laħqet EUR 505 000 000;

               20.

               Jitlob lill-Kummissjoni biex tagħti lill-awtorità ta’ kwittanza kull sena informazzjoni konsolidata dwar l-ammont totali tal-finanzjament annwali għal kull Impriża Konġunta li jkun sar mill-baġit ġenerali tal-Unjoni, biex tiżgura t-trasparenza u ċ-ċarezza dwar l-użu tal-fondi tal-Unjoni u biex terġa’ tikseb il-fiduċja taċ-ċittadini Ewropej li jħallsu t-taxxi;

               21.

               Jilqa’ l-inizjattiva tal-Impriża Konġunta ARTEMIS li fir-RAA tagħha tinkludi informazzjoni dwar il-monitoraġġ u r-rieżami tal-proġetti tagħha li jinsabu għaddejjin; jemmen li din hija prattika li għandhom jimxu fuqha l-Impriżi Konġunti l-oħra;

               22.

               Ifakkar li l-Impriżi konġunti huma sħubijiet bejn il-pubbliku u l-privat u li, b’konsegwenza ta’ dan, l-interessi tas-settur pubbliku u ta’ dak privat huma magħġuna flimkien; huwa ta-fehma li, fiċ-ċirkustanzi, il-possibbiltà ta’ kunflitti ta’ interess m’għandhiex tiġi skartata, imma għandha tiġi indirizzata sewwa; jistieden għalhekk lill-Impriżi Konġunti jinfurmaw lill-awtorità ta’ kwittanza dwar il-mekkaniżmi ta’ verifika li hemm fl-istrutturi rispettivi tagħhom, biex ikun jista’ jkun hemm ġestjoni tajba u prevenzjoni ta’ kunflitti ta’ interessi;

               23.

               Jinnota li, bl-eċċezzjoni notevoli tal-Impriża Konġunta għall-Proġett ITER u l-Iżvilupp tal-Enerġija mill-Fużjoni, l-Impriżi Konġunti huma strutturi relattivament żgħar u ġeografikament ikkonċentrati; jemmen għalhekk li għandhom jiġmgħu r-riżorsi tagħhom kull fejn dan ikun possibbli;

               24.

               Jistieden lill-Qorti tal-Awdituri tipprovdi lill-awtorità ta’ kwittanza azzjonijiet ta’ segwitu għall-kummenti li għamlet għal kull waħda mill-Impriżi Konġunti fir-rapport rispettiv dwar il-kontijiet finali għas-sena finanzjarja 2011;

               25.

               Jistieden lill-Qorti tal-Awdituri biex, fi żmien raġonevoli, tipprovdirapport speċjali lill-Parlament dwar il-valur miżjud tal-istabbiliment tal-Impriżi Konġunti għat-twettiq effiċjenti tal-programmi ta’ riċerka, żvilupp teknoloġiku u dimostrazzjoni tal-Unjoni; jirrimarka wkoll li l-istess rapport għandu jinkludi valutazzjoni tal-effikaċja tal-istabbiliment tal-Impriżi Konġunti.

      (1)  ĠU C 368, 16.12.2011, p. 40.

      (2)  ĠU L 248, 16.9.2002, p. 1.

      (3)  ĠU L 153, 12.6.2008, p. 1.

      (4)  ĠU L 302, 19.11.2011, p. 3.

      (5)  ĠU L 357, 31.12.2002, p. 72.


title: Id-Deċiżjoni tal-Kunsill tas-17 ta' Mejju 1999 dwar il-konklużjoni tal-Ftehim mar-Repubblika ta' l-Islanda u r-Renju tan-Norveġja li jikkonċerna l-assoċjazzjoni ta' dawn ta' l-aħħar ma' l-implimentazzjoni, applikazzjoni u żvilupp tal-acquis ta' Schengen

text:
Avviż Legali Importanti

|

31999D0439

Official Journal L 176 , 10/07/1999 P. 0035 - 0035

		Id-Deċiżjoni tal-Kunsilltas-17 ta' Mejju 1999dwar il-konklużjoni tal-Ftehim mar-Repubblika ta' l-Islanda u r-Renju tan-Norveġja li jikkonċerna l-assoċjazzjoni ta' dawn ta' l-aħħar ma' l-implimentazzjoni, applikazzjoni u żvilupp tal-acquis ta' Schengen(1999/439/KE)IL-KUNSILL TA' L-UNJONI EWROPEA,Wara li kkunsidra l-Artikolu 6(1) tal-Protokoll, anness bit-Trattat ta' Amsterdam mat-Trattat dwar l-Unjoni Ewropea u t-Trattat li jwaqqaf il-Komunità Ewropea li jintegra l-acquis ta' Schengen fil-qafas ta' l-Unjoni Ewropea;IDDEĊIEDA DAN LI ĠEJ:Artikolu UnikuIl-Ftehim mar-Repubblika ta' l-Islanda u r-Renju tan-Norveġja li jikkonċerna l-assoċjazzjoni ta' dawn ta' l-aħħar ma' l-implimentazzjoni, l-applikazzjoni u l-iżvilupp tal-acquis ta' Schengen inklużi l-Annessi, l-Att Finali tiegħu, id-Dikjarazzjonijiet u l-Bdil ta' Ittri annessi miegħu huma b'dan approvati.It-test ta' l-Atti msemmija fl-ewwel subparagrafu huwa mehmuż ma' din id-DeċiżjoniMagħmula fi Brussel, fis-17 ta' Mejju 1999.Għall-KunsillIl-PresidentJ. Fischer--------------------------------------------------